ДьолуКуус Анатолий Кириллин
Кистээмэ эн намчы тапталгын

Сиппэтэх сүрэх

Бүгүн халлаан сылаас. Мап-маҥан кылбачыйар хаар сарсыардааҥҥы күн уотугар сыламныы сытара астыгын!

Омос көрдөххө, кыырпах алмааһы саккыраппыт кэриэтэ, хаар үрдэ эрэ барыта кустук өҥүнэн оонньуур, дьирибиниир. Хайа бэйэлээх киһи бу үтүө кэмҥэ таһырдьаттан араҕыа суоҕай? Ким кыахтаах уонна көрдөөх, хайыһар кэтэн, хаар кырсын устун тыалы сырса дайыа, ким барбах чараас куппай кэтэн, этин сааһын аһан, ыллыгы батыһа дьаарбайыа.

Андрей бу үтүөнэн саҕаламмыт күнү түннүгүн аттыгар туран көрүстэ. Туохха эрэ олус ымсыырбыттыы олбуорун кэннигэр көстөр ойууру одуулуур, быһыыта, араас санаалар үөрдэн, ол быыһыгар хомотон да ааһаллар.

Уол куттубут кофетын ситэри испэккэ одуулаан турбут түннүгүн анныгар ууран кэбистэ, сып-сап таһырдьа ынахтарын ыыталыы таҕыста. Кини эбиэккэ диэри хотонуттан арахпат – бастаан отун бэлэмниир, онтон сүөһүлэрин таһаартыа, кэлин сааҕын күрдьэн, ыраастаан таһыгар таһааран балбаахтыа.

Иллэрээ күн иккис бургунастара ньирэй бэлэхтээтэ, оҕустаммыт. Инньэ гынан хотоҥҥо икки ынаҕы уулатар-аһатар. Түбүк үөһэ түбүк.

Мэлдьи да буоларын курдук, ийэтэ үлэтиттэн кэлэн аһылык бэлэмнии сылдьар кэмигэр, уол хотонуттан бүтэн киирдэ. «Сарсыарда аһаан тахсыаххын, нокоо, харыаннаах аһылыгы таах хааллараҥҥын…» – диэн ийэ киһи уолун мөҕөр-этэр. «Бөтөскө бэриллиэ, ыт иһитигэр кутан кэбис ээ», – уол хоруйдуу оҕуста. Ийэтэ өссө өһүргэннэ. Буһарбыт аһылыгын сөбүлээбэккэ ыт аһылыгар тэҥниир быһыылаах дии санаата. Кыыһырбычча иһитин-хомуоһун төлө тутуох курдук. Уол сэрэйдэ эрээри, сарсыарда аппетит суох, аһылык кыайан киирбэт диэн уҕарытан эппэтэ. Хаһан сарсыарда аһаабытыгар дылы, мэлдьи хаалбыт аһылыгы тута ыкка таһааран биэрэр этэ, бүгүн умнан кэбиспит. «Чэ, кыыһырар буоллаххына кыыһыр ээ…» – диэтэ уонна хоһугар ааһа турда.

Ийэтэ Андрейка диэн сөбүлээн ааттыыр уола быйыл саҥа сүүрбэтин туолла. Иллэрээ сыл оскуоланы бүтэрээт куоракка баран абитуриеннаабыта, үөрэххэ киирбит сурахтааҕа да, төттөрү куотан кэлбитэ, кимиэхэ да туох буолбутун кэпсээбэт. «Үөрэммэппин» диир, куоракка барыан баҕарбат. Былырыын саас ийэтин улахан көрдөһүүтүнэн ЕГЭ диир эксээмэннэрин туттартаабыта да, ыһыах саҕана улууспут түгэҕэр баар дэриэбинэҕэ аймаҕар баран саспыта, куоракка барбатаҕа. Дьэ ити курдук, аҕата этэринии «ситэ улааппатах оҕо» буола сырыттаҕа. Оттон Андрейка өйүн-сүрэҕин туох сүүйэрин ким да билбэт…

Аҕалара Сэргиэй, маҥхайа быһыытыйбыт уһун, сыҥааҕар тиийэ умса ыйа сылдьар бытыктаах кырдьаҕас, кырыа-хаар буолан киирэн кэллэ. «Ыччуу-ычча! Тымныыта сүрүн», – дии-дии сулбу сыгынньахтанан дьыбаанын була оҕуста. Куруук итинник, тэлэбииһэргэ туох эрэ интэриэһинэй буолуохтааҕын курдук, холбоон баран олорор: реклама буоллун, иннин көрбөтөх сериал киинэтэ да буоллун, көрөн олорор, туохха да аахайбат. Кэргэнэ онтон кыыһырара чуолкай, эбиитин бүгүн соҕотох уола өһүргэттэ. Инньэ гынан эбиэт да эбиэт курдук буолбата, үһүөн тус-туспа аһаатылар. «Уу, чэ, отой да аһаамаҥ, ытаабат оҕону эмсэхтэниллибэт», – дии-дии ийэ ботугураан ыла-ыла иэдэһин устун сүүрэн түһэр хараҕын уутун сотто олордо.

– Маа! Маама! Мин бүгүн математикаҕа биэс сыана ыллым, – диэн аны кыра кыыстара Айталинка курдары ийэтигэр сүүрэн киирдэ.

– Оо, оҕом котоку, маладьыас да маладьыас! Сыгынньахтана оҕус, тоом, тоҥмутуҥ буолуо, таһырдьа тымныы… – ийэ ойон туран, шарфигын устан биэрдэ, оҕотун тула кулахычыйа сырытта.

– Аччыктаабытың буолуо, ийэҥ эйиэхэ мип-минньигэс аһылык буһарда, илиигин суунан баран кэлэн аһаа.

Ийэ билигин аҕай мунчаара олорбута суох буолла. Сирэйэ сырдаан, сарсыардааҥҥы күнэ бу тиийэн кэлэн тыкпытын кэриэтэ дьолунан сыдьаайда.

– Маа, маа! Антония Павловна эттэ, кэлэр нэдиэлэҕэ куораттан улахан учууталлар кэлэллэр үһү, биһиги бэрээдэкпитин көрөр үһүлэр. Уонна, маама, истиий маа, уонна үчүгэй бэрээдэктээх оҕону уонна «биэскэ», «түөркэ» үөрэнэр оҕону каникулга куоракка күүлэйдэтэ илдьэ бараллар үһү. Маа, онно куоракка тыыннаах бөрбөлүүт баар үһү, циркэҕэ, маа истиий, уонна биһигитини ол циркэҕэ илдьэ бараллар үһү. Маа, тыыннаах бөрбөлүүтү көрбүтүҥ даа?

– Суох, тоом, көрбөтөҕүм. Хата, эн көрөн кэлиэҥ буоллаҕа, онон үчүгэйдик үөрэн, бэрээдэктээхтик сырыт.

– Бөрбөлүүт ити биһиги далбытыгар турар сылгы курдук, туох да улахан уратыта суох, – диэн аҕата саалаттан саҥа аллайда.

– Паа, эн бөрбөлүүтү көрбүтүҥ дуо?

– Көрбүтүм, Москубаҕа бара сылдьан көрбүтүм.

– Паа, онно бөрбөлүүт силлээбитэ? Бөрбөлүүккэ чугас кэллэххэ силлиир ээ…

– Силлээн буоллаҕа. Уп-улаханнык силлиир.

– Паа, Москуба ханна баарый? Амыарыкаҕа да? Дьүөгэм «Маню» паапата Амыарыкаҕа бара сылдьыбыт дии, онно син биир хаар түһэр үһү ээ…

– Москуба нуучча сиригэр баар, биһиги столицабыт. Онно да хаар түһэр.

– Оччоҕо биһиги ойуурдарбытыгар дьиикэй бөрбөлүүт баар буолуон сөп буо, биһиэхэ эмиэ хаар түһэр буолбат дуо?

– Суох, тоом, бөрбөлүүт сылаас сиргэ олорор, ол сылаас сиргэ кыһыннара син биир сайын курдук сып-сылаас буолар, ити кырдьыбыт паапаҥ тылын истимэ, түөһэйбит, кини бөрбөлүүтү көрбөтөҕө, тэлэбииһэргэ көрбүтүн кэпсиир.

Айталинка хап-сабар аһаан барда. Ыйытара-кэпсиирэ сол да бүппэтэ, ардыгар киһи эрэ күлүөҕүн курдук кэпсэтэлээн дьонун үөртэ, сүргэлэрин көтөхтө. Кыыһырсыбыттара суох буолла, чаанньыктарын хос сылытан үүттээх чэй иһэргэ сананнылар. Арай Андрейка эрэ онно кыһаммат, сол да хоһуттан тахсыбат.

– Маа, оттон убаай Андрейка ханна барда?

– Хоһугар баар, утуйан хаалбыт быһыылаах.

– Куоракка бара сылдьан бөрбөлүүт көрбөтөҕүттэн хомойбута буолуо.

– Тыый, убайгын инньэ диэн кыыһырдаайаххын, эмиэ таһыйа сатыаҕа.

– Убаай тоҕо кыыһыр да кыыһыр буоларый? Маа, эн ачаалатыаххын, ол иһин кыыһырар быһыылаах. Эһиги убаайы ачаалаппаккыт дии, ачаалатыҥ.

– Улахан оҕо ачаалаабат. Оскуолаҕа үөрэммэт.

Айталинка бэйэтэ үһүс кылааска үөрэнэр. Кыра эрдэҕиттэн элбэх саҥалаах оҕо. Андрейга холоотоххо олох төттөрүтэ. Чычып-чааптыы чаҥкынаабыт куолаһа дьиэни биир гына ылан кэбиһэриттэн, убайа Андрей ардыгар мөҕөн, ардыгар таһыйан да ылааччы. Ийэлээх аҕа муннун бүөтэ буолан олуһун ачаалаталлар, суос-соҕотох күннэрин-ыйдарын курдук көрөллөр, хаһан да мөҕө-буойа үөрэппэтэхтэр. Айталинка өссө Андрейтан биир уратыта диэн ырыа ыллыыр идэлээх. Билигин оскуолаҕа ырыа куруһуогар дьарыктанар, улуус киинигэр киирэн ыллаан, бу үс сыл иһигэр добуочча элбэх ситиһиилээх, наҕараадалаах. Бүгүн эмиэ эрчиллэ диэн эбиэт кэнниттэн оскуолатыгар ыстанна.

Ийэлэрэ үлэтигэр сылдьан истибитин санаан оҕонньоругар: «Болот Сааска сотору Мииринэйдиир үһү дии, били убаһаларбыт этин кининэн ыытыахха баар этэ, өссө бэйэҥ барсан сыанатын киһилии быһаарсарыҥ буоллар, добуочча барыстаныа этибит, ол киһини киһи улаханнык эрэммэт», – диэтэ уонна кыыhын кэнниттэн батыhан таҕыста.

Кэтирииинэлээх Сэргиэй үс убаһалаахтарын атыылыы сатаабыттара ыраатта. Өссө да элбэх сылгылаах, дэриэбинэ биир сэниэлээх ыалыгар киирсэр дьон. Сэргиэй үөрүн Миисэ диэн киһи Маппый өтөҕөр сытан аһатар, көрөр. Ол үөрүттэн сыл аайы үс убаһаны ыла тураллар. Былырыын куоракка олорор убайдара атыылаһан эргиммитэ, быйыл ол сатаммата. Инньэ гынан бэйэлэрэ атыылыыр буоллулар. Болот Сааска диэн ааттыыр киһилэрэ «Камазтаах», саас аайы убаһа, сүөһү этин, отону Мииринэйгэ илдьэн туттарар, дьонтон эмиэ хомуйан илдьэ барааччы. Туттарыллыахтаах эт харчыта ханна барара былааннаммыта эмиэ ыраатта. Аҕа киһи Сэргиэй кытай тыраахтыра ылыан баҕарар, ийэ киһи Кэтириинэ кыыһыгар «на вырос» сыаналаах шуба уонна өссө персональнай компьютерга баҕарар этэ. «Бириэмэтигэр көрүллүө» диэн этистэллэр да, тыл-тылларыгар киирсибэтэхтэрэ, умнуллан хаалбыта. Билигин ол эт харчыта кэллэҕинэ аймалҕаннара эмиэ хат тириэ.

Андрей онно кыһаныаҕын кытыннарбаттар да, хаһан эрэ цифровой фотоаппарат диэн эппиттээҕэ да, болҕомтоҕо ылбатахтара. Саатар биир күн сынньаталлара баҕалаах, синэ биир диэн аҕатыгар эттэ: «Мин бүгүн ойуурга тахса сылдьыам, ыраатарым буолуо, киэһэ сүөһүлэри бэйэҥ баайталыырыҥ дуу?». Тэлэбииһэргэ аралдьыйа олорор аҕата: «Сөп, сөп, ханна да бар», – диэбитин өйдөөбөтө да быһыылаах. Уол үөрбүччэ холус-илис туттан таһырдьа ойон тахсаат хайыһардата турда.

«Ок-сиэ! Көрүүй ол, били мин иилбит көлүөһэм хаамырата ыйанан турар дуо? Ити мас дэлби улааппыт, киһи билбэт дойдута буолбут дии. Оттон соторутааҕыта эрэ ойон тахсан иилэр курдук этим, хатыҥ барахсан түргэнник улаатар эбит, бу дьиктитин! Оо, ол кэмнэри санатар кэтэх ойуурум барахсан тураахтыыр эбиккин. Манна хаһан эрэ эһэбин кытта арагаайка тыырааҕын көрдүү сүүрэккэлии сылдьыбытым, ити сүөһү ыллыгынан, бука, кыра, мара далаһата сытара буолуо, оо дьэ, итиннэ сатаан уйуммакка охтон түспүттээҕим… Билигин Тарыҥ Маарга тиийиэхтээхпин, сүөһүлэр уулуур ойбонноругар. Онтон курдары Алыһардааҕынан Маппый өтөҕөр Миисэҕэ тиийэ сылдьыбыт киһи дуу? Суол, ыллык баара буолуо дуо? Хайдах гыммыт киһи… Төннөрбөр Түҥкэни таарыйан туһах иитиэм этэ, оччоҕуна хараҥарыыта дьиэбин син булууһукпун. Ээ, дьэ, бэрт, Миисэҕэ ыстаннарыахха…».

Уол оҕото, эр бэрдэ туут хайыһарынан саҥа суолу анньан алааһы курдаран ойуурга астара турда. Кыһыҥҥы хаарынан бүрүллүбүт сыһыы бастакы сааскы күн уотугар сыламныы сытара, төгүрүччү алмаас хоруоҥкаларын ыспыт курдук күлүмүрдээн, чөмчүүк тааһын төкүнүппүт кэриэтэ килбэчийэн көстөрө! Уонна туох үчүгэй көстүүнү көрдүөххүнүй, тыйыс тымныылаах Сахабыт сирин кэрэтэ бу кылгас түгэннэргэ таптал иэйиитин сүрэххэ саҕан саха киһитин олоҕун киэргэттэҕэ, үлэтин, кыһалҕатын аралдьыттаҕа. Андрей, санаабытын курдук, Тарыҥ Маар сыһыытын курдарылаан, халыҥ сис ойуурунан Алыһардаах диэки хайысхаланна. Саҥа Дьыл эрэ кэнниттэн от тиэнэ сылдьыбыттар быһыылаах, хаар баттаабыт суола сытар. Манан син айаннатарга чэпчэки, уол өссө түргэтээтэ.

Саха киһитэ бириэмэни билиммэт диэн сөпкө этэллэр, уол чаас иһигэр Маппый өтөҕүн булбутун өйдөөбөккө да хаалла. «Тоҕо түргэнэй…» – дии-дии хайыһарын устан үүтээн эркинигэр өйөннөрдө, хаарын-кырыатын тэбэнэн үүтээн иһигэр киирдэ.

Хараҥа, барбах күн уота түннүгүнэн сыдьаайан сырдатар хараҥата эбит. Миисэ наара оронугар сытан кинигэ ааҕар, киһи кэллэ диэн соһуйбата даҕаны. Уол:

– Хайа, туох кэпсээннээххин, Миисэ?

– Ээ, суох, туох кэлиэй, эйиэхэ буоллаҕа…

– Бөһүөлэктэн кэллим, ити Алыһардаах уҥуор Түҥкэн диэн сир баара дии, аҥалахтардаах, айаан курдук сир. Онно туһах ииппит киһи дии санаатым. Куобах онно баара дуу?

– Атаҕыттан баайа сыппыт суох. Орохтоох буоллаҕына баар ини, сатана. Ырааҕа бэрт буолбатах дуо, Түҥкэн?

– Ол иһин сиэлэр ат уларсаары гыммытым, Чолбону.

– Ыл ээ, бэйэҥ атын дии.

– Дьэ, сөп, табахтыы түһэн барыллыа…

Уол олоро түһэн, табах тарта, оһох иннигэр ыһылла сытар хаһыат тоорохойдорун ылан аахтаҕа буолла. Ити олорон Миисэни саныыр ээ, эмиэ биир улахан саҥата суох киһи. Ол эрэн холуочуйуо эрэ кэрэх, туох өйгө көтөн түспүтүн саҥаран айаҕа хам барааччыта суох.

Миисэ – сахалартан биир мындыр киһи. Кини толкуйугар тэҥнэспит, арааһа, суох буолуо. Арай куорат кытыытынааҕы улуустан кэлбит эрэ буолан, улаханнык сиилии барбатахтара, онно маннык чочуонай дьоннор олороллоро буолуо диэн, бадађа, этиһэ барбатахтара буолуо. Ити Миисэ бэйэтин туспа остуоруйата.

Эдэр эрдэҕинэ Андрей эһэтин кытта балык туттарар артыалга үлэлии сылдьыбыттара. Сэрии тулаайаҕа буолан, ыалтан ыалга олорор киһи этэ, эһэтэ ону өйдөөн манна илдьэ кэлбиттээҕэ. Эһэтэ бэйэтин уолун курдук көрөн үрдүк үөрэххэ үөрэттэрбитэ, «толкуйдаах уол» диэн ол саҕанааҕы салайар аппараат уорганнарыгар киллэрэ сатаабыта. Кэмэ атын этэ, Миисэ биир баартыйа салайан, ыйан-кэрдэн олорорун сөбүлээбэт, партком чилиэттэрэ кэлэн төһө да агытаассыйа ыыппыттарын иһин, Миисэ комсомуол буолбатаҕа. Ол иһин кыра дьыалаҕа уорбалаан хаайыыга ыытан өйүн-санаатын хаайбыттара. Уларыта тутуу саҕана босхолонон син биир бу алааһы булбута. Ол кэннэ ойохтоно сатаабыта, кинилиин үс сыл олордо эрэ суох, чүөчэтэ арахсан атын эр киһиэхэ куоппута. Тоҕо эрэ оҕоломмотохторо, баҕар, ол иһин дьахтар араҕыстаҕа. Паай үллэстии сылларыгар Миисэ туохха да тииһэрэ суох этэ, ол иһин эһэтигэр сыбанан дьиэ үлэһитэ буолбута. Кэлин, эһэтэ олохтон туораабытын кэннэ тыаҕа тахсан сылгы көрөр, аһылыгын, сэбиргэлин Сэргиэй хааччыйа олорор, эбии кыра биэнсийэ дуомнаах да, Миисэ онно кыһаммат, кини аһылыгын үксүн бэйэтэ булунар. Сайыҥҥы өттүгэр от охсо сылдьарын көрүө этигит, соҕотох бэйэтэ биир күҥҥэ биир кээһиилээх от сирин охсубуттааҕа. Соҕотоҕун мунньар, кээһэр. Былырыын алта оту туруорбута, өссө Сэргиэйгэ кэлэн бүтэһик күннэргэ көмө буолбута. Дьэ дьикти үлэһит уонна мындыр киһи. Сэлиэнньэбит кылабаата Миисэни, үрдүк үөрэхтээх киһини, үрдүк сололоох үлэҕэ ыҥыра сатаабыта, биирэ аккаас биэрдэҕэ. Ити биири этэр – дьиҥ саха дьоно харчыга хараҥарбаттар, баайга харбыаласпаттар.

Уол табахтаан бүттэ, саһыл бэргэһэтин өрө анньынан тахсан истэҕинэ, Миисэ кэнниттэн: «Кэлэн иһэҥҥин күөл аттыгар турар күрүөттэн сылгыларга отто биэрээр, ол диэки чугас сылдьаллар», – диэтэ. Андрей таһырдьа тахсан атын көлүйдэ уонна барбах дөбөрүҥнэтэн бара турда.

Күн уһаан киэһэ алтаҕа диэри таһырдьа син биир сырдык, чаҕылхай күн кыыма саҕахтан хаарынан сууламмыт мас төбөлөрүн кытарта. Сэргиэй ойоҕо Кэтириинэ дьиэтигэр кэллэ, эмиэ куукунаҕа аһылык астаан барда. Ыт иһитигэр хаалбыт аһылыгы Бөтөскө таһааран биэрдилэр, моойторугуттан сүөрэн босхо ыыттылар. Ыт тоҕо эрэ аһаабакка, босхо барбыт бөрө курдук ойуур диэки ыстанна. Сэргиэй: «Таах ыыттым ээ…» – дии-дии ыҥыра сатаата да, төннүбэтэ.

Бөтөс хайыһар суолун батыһан Маппый өтөҕүн була оҕуста, хаһаайынын сытын сүтэрэн дуу, «син биир манна кэлиэхтээх» диэбиттии дуу, аан аттыгар маныы, кэтэһэ сытта. Уол өр буолбата, маҥхайар хонуу түгэҕэр кытарар кыһыл бэргэһэтэ ойуур быыһыттан тахсан көстөр буолла. Тиийэн кэллэ: «Хайа-а! Бөтөс хаһан кэлэ оҕустуҥ? Оо, дьэ, акаарылар босхо ыыта охсубуттара баар ээ, кэл, Бөтөс, чу-чу, мэ – аһылык баар», – ыт өйдөөх буолан дуу, тугу эрэ сэрэйэн, соруйан чугаһаан туттаран биэрбэтэ. Барыан баҕарбатын биллэрдэ. Андрей тута сатаата, кыаллыбатаҕын иһин үүтээнигэр киирдэ.

Мантан инньэ үс хонук ааһа оҕуста, уол төрөппүттэрин буруйдуур сылтах булан дьиэтигэр барбакка сырытта. Оруобуна өрөбүллэр түбэстилэр, онон хотон көрөр киһи баар, уол сынньана түстэҕинэ туохтаах үһүнүй. Бүгүн бараары оҥостон, сарсыарда туһахтарын көрөн кэллэ. Эбиэккэ тиийэн кэлбитигэр сибиэһэй тыраахтар суола сытар, аҕата Сэргиэй кэлэ сылдьыбыт быһыылаах.

Үүтээҥҥэ астыммыт сирэйдээх бэһиэлэй Миисэ олорор. Биллэн турар, Сэргиэй арыгы угуттаан барбыт, билигин эмиэ сэттэ этээстээх сэһэммит, аҕыс халлааннаах араллааммыт саҕаланнаҕа ити. Андрей тугу да билбэтэх-көрбөтөх курдук туттан таҥаһын сыбыдахтанна.

– Хайа, ноо! Куобах бөҕөтүн кыдыйбыккын дуу? Төһө иҥнибит? – тиис быыһыттан ыыра тардан Миисэ ыйытыахтааҕын саҥарда.

– Ээ, дьэ, икки баҕас баар, – Андрей добуочча үөрбүттүү эттэ.

– Ол төһө туһахтан иккини эрэ ыллыҥ?

– Иккини эрэ диэмэ, өссө Байанайбыт баччаны бэрсибитэ баһыыба, – дуоспуруннаахтык, оруннаахтык эттэ.

– Ээх, чэ, бу киһи туох ааттаах байанайымсыйда, оннооҕор буолуох сахалар сүүсчэнэн куобаҕы кыргаллар да, Байанайга махтаммыттара суох дии, – Миисэ, истибэтэҕин истибит курдук өрө кыынньа түстэ.

– Ол саха – саха буолбатах. Дьиҥнээх саха киһитэ айылҕалыын тэңңэ алтыһа сылдьан Байанайтан сөптөөҕү көрдүөхтээх, онтон аһара бардаҕына, Байанайтан эрэ буолбакка, араас иччилэртэн атааҕстаныаҕа. Байанай бэйэтэ эмиэ дьикти иччи ээ, холобур, кини ыллыыр-үҥкүүлүүр булчуттары аһара сэҥээрэр, дьахтар аймаҕы көрдөҕүнэ, хараҕа иирэн булт бэрсэрин туһунан умнан кэбиһэр. Ол иһин дьахтар барсар түгэннээх да буоллаҕына, кини хараҕын албынныыр курдук, эр киһи таҥаһын кэтиэхтээх уонна сытын-сымарын сүтэрээри айылҕа ханнык эмэ сыттаах, холобур, харыйа угун сиэбигэр укта сылдьыахтаах. Аны туран, Байанай албынныылларын олох сөбүлээбэт, холобур, ол дьахтар били «наадатыгар» сүүрэр эбит буоллаҕына, уонна ону көрөн дьахтар буоларын биллэҕинэ, ынырыктык өһүргэнэр, булт бэрсибэтэҕиттэн ордон атаҕастыан сөп.

– Бу да киһи, ол Байанай эйиэхэ оннук диэн кэпсээтэ дуо?

– Суох, булт уопута. Өссө биири этиэм этэ. Холобур, кустуу сылдьан атын омук ырыатын ыллыыр үчүгэй. Кус атын сиртэн кэлэн ол ырыаны ыллыы сатыыр, истибитин кэпсии сатыыр. Байанай ол ырыаны киһиттэн иһиттэҕинэ, астынар, булдун бэрсэр. Аны сынньалаҥ кэмигэр булчуттар этиһэллэрин, киһиргээн куоталаһалларын сөбүлүүр. Кимиэхэ Байанай элбэх булду бэрсибит буолар да, ол булчукка хос дьол тосхойор. Аны туран, сынньалаҥҥа дьахтар туһунан кэпсэтэр сыыһа. Оччоҕо Байанай ситэри истиэн баҕаран, бу дьоннор элбэхтик сынньаналларын баҕарар, ол иһин эрэйдиир. Хата, бултаан бүтэн баран кэпсэтэр үчүгэй. Холобур, бараары туран: «Оо, дьиэбин-уоппун, ойохтоох ороммун аҕынным да аҕынным», – диэтэххэ, баран иһэр булчукка бэйэтэ булду сиэтэн аҕалыан сөп. Ити дьиктигэ эрэн, Байанай иччи майгыта оннук.

– Өйүҥ-санааҥ барыта ити эрэ туһунан буолан, дьону кытта сатаан кэпсэппэт эбиккин дии. Мээнэ дьоҥҥо итинник кэпсии сылдьыма, бу киһи «сарайа хамсаабыт» диэхтэрэ, – Миисэ үгэһин курдук сыҥааҕын дабатта уонна тойоттор кэриэтэ туора-маара көрбөхтөөтө, табах уматынна.

– Оттон олоххо баар кырдьыгы ырытан, оҥорон таһаарбыт толкуйум буоллаҕа. Бэйэм санаабын этэр буоллахпына, тоҕо «сарай хамсыахтааҕый»?

– Эн өйдүөхтээх этиҥ. Ханнык баҕарар киһи бэйэтин толкуйунан саңара сырыттаҕына, олох диир устуукабыт, уопсастыба дэнэр дьоннордоох олох тус-туспа барарыгар тиийэр дии. Эн Байанай – маннык-оннук дии сырыттаххына, атыттарыҥ Аан Алахчын Хотун маннык-оннук диэхтэрэ дии. Оччоҕуна уопсастыбаҕа хайдыһыы үөскүүр, дьон бэйэ-бэйэлэрин өйдөспөт буолуохтара, бүтэһик уһугар ол иччилэри умнан туран, бэйэ-бэйэбитин сиэһэбит, өлөрсөбүт. Билигин да эйигиннээҕэр ордук толкуйдаах дьон биир кыра Саха сиригэр бэйэ-бэйэлэрин өйдөспөттөр, ким эрэ этэрэ сөрү-сөп, онтон атын оннооҕор сөпкө этэр. Ол иһин арахсыы үөскүүр. Сомоҕолоһуу – биир күүстээх идеологияны эрэйэр. Ол эрэ тула түмсэр буоллахха, саха дьоно биир киһи курдук хамсаан, култуурабытын өрө көтөҕөр кыахтаах. Демократия үйэтэ диибит, ким ханнык баҕарар санаалаах буолуохтаах диибит. Ол эрэн демократия – биһиги курдук ыраах-ыраах олорор, бэйэлэрин күүһүнэн өрүһүнэр кыађа суох омукка өлүү-кэхтии төрүөтэ. Арай урут-уруккуттан менталитеппытыгар бэйэ-бэйэни харыһыйсар, куһаҕан кэмңэ көмө буолар майгы баара эбитэ буоллар, демократия саха өйүн-санаатын сиэ суоҕа этэ.

– Демократия, менталитет, сомоҕолоһуу диигин. Ити саха киһитигэр туһата суох. Эн – бэйэҥ алааскын харыстыыр, бэйэң өтөххүн таптыыр буоллаххына, дьиҥнээх саха киһитэҕин. Уопсастыбата да суох, алааһыҥ иһигэр дьоллоохтук олоруоххун сөп буоллађа, саамай сүрүнэ, эн онтон ыраатыма ээ.

– Оруобуна уон сэттис үйэ сахатын курдук толкуйдуугун! Билигин сүүрбэ биирис үйэ дии, саха киһитин өйө-санаата сайынна, ол эрэн олохпун оннутугар турар. Тоҕотун этэбин дуо? Биһиги үтүктүү, ылыныы быһыытынан сайынныбыт. Өйдөөх дьоммут үөрэнэ сылдьан арҕааны таптаан кэбиһэллэр, атын цивилизация сорҕото буолан, ол сайдыыны түстээри, төрөөбүт алаастарын умналлар, бэйэң да өйдөөрүүй, ханнык киһи олоҕун оҥостоору төттөрү төннүөҕэй? Манна аччыктыы, манна таах олоро, манна киһи быһыытынан түһээри, суох буола эрэ кэлэллэр. Онтон анараа – сайдыылаах сиргэ, кинитэ суох сатамматтар, кини онно улуу киһи.

– Оччоҕуна эн тоҕо төннүбүккүнүй?

– Мин да ол кэмнээҕи тутан олорор идеологияны сөбүлээбэтэҕим. Ол кэмңэ мин курдук сирэйдээх киһи хараңа эрэ күүһү туһанан онно олорор кыахтааҕым…

– Хараҥа күүс диэн тугу эттэххиний?

– Албыннааһын, түөкүннээһин, бэрт буолуу, суобаһы умнуу…

– Оттон билигин албыннаабаттара буолуо диигин дуо? Билигин оскуола ааныттан сымыйа олох саҕаланар. Учууталлар «үөрэхтээх эрэ буолуҥ» дии-дии биир кэлим эксээмэннэргэ бэйэлэрин өйдөрүнэн оҕолорго суоттаан, оҥорон биэрэллэр. Үөрэниэн да баҕарбат оҕону күүһүнэн куоракка ыыталлар, онно баран оҕо буортуйар, сымыйаччы буолар. Сымыйалаан үөрэҕин бүтэрэр, сымыйалаан үлэлиир. Уонна ол үлэ биһиги Сахабыт сирин сайыннарар үһү диигин, ол аата сайдыыбыт даҕаны сымыйа буоллаҕа! Ол кэриэтэ көнөтүк алааһым, өтөҕүм иччитигэр сүгүрүйэн олорон олохпун оҥостуом турдаҕа. Мин саха эр бэрдэ киһитэбин, мин сэлиэнньэм тайаан сытар сирдэрин биэс тарбах курдук билэбин, мин бэйэм дьиэ туттан өтөх булунар кыахтаахпын, мин бэйэм айгыраабыт айылҕабын харыстыыр кыахтаахпын!

– Чэ-чэ, эйигин кытта этиһэн да, өйдөтө да сатыыр туһата суох быһыылаах. Билигин эдэр буолаҥҥын дьиикэй сүрэҕиҥ атыннык салайар, тоң мэйиигинэн дьиҥ олоҕу хараххар көрөн билбэккин. Толкуйдаан көрдөххө, эн ол сымыйаччы оҕолортон туох уратылааххыный? Баҕар, эн эмиэ сымыйаччы буолуоҥ, аа? Ол иһин этэбин, төһө да «сымыйа» диэбитиҥ иһин, бары курдук сымыйанан үөрэххэ киир, сымыйанан бүтэр уонна сымыйанан харчыта өлөр. Оччоҕуна биирдэ уопсастыба дуоспуруннаах киһитэ буолаҕын, эн тылгын истиэхтэрэ, эн этэр санааҕын ылыныахтара. Ол кэнниттэн, бађар, бэйэң сүрэххинэн салайтаран алааскар төнүн, дьиэтэ тутун, маста олорт уонна уол оҕото төрөт. Оччоҕуна уопсастыба «бу киһи сыыһа гынар» диэн сиилиэ суоҕа. Өйдөө, хаһан баҕарар уопсастыба киһи олоҕор улахан оруолу оонньуур, онон уопсастыбаны утарыма, эн төттөрүтүн уопсастыбаҕа киирэн кини санаатын уларыт.

– Үөрэххэ киир диэн аҕам этэрин хатылыыгын, кэлэ сылдьан инньэ диэтэ диэриий? – Андрей үөрэххэ киирии туһунан кэпсэтии барда да, куотуна сатыыр идэлээх, онто да суох дьоно биир сылы быһа эрбээтилэр, сылаттылар.

– Аҕаҥ эттэ эрэ, ийэң эттэ эрэ, үөрэххэ киирэриҥ син биир наадалаах…

– Ээ, бар! – Андрей кыыһырда да, таҥнан-саптан барардыы оҥоһунна.

Ол сылдьан бэйэтэ бэйэтигэр ботугуруур: «Онно бар, маннык гын… сылаттыгыт дии! Мин киһибин ээ, бэйэм билиэхтээхпин…». Икки куобаҕын, үүтээн муннугуттан харааран хаалбыт куулга суулаан укта, кыаһыы быанан баайан, саннытыгар иҥиннэрэ баайда. Миисэ: «Нокоо, Чолбоҥҥун сэлиэнньэҕэ илдьэ киирэр үһүгүн, аҕаҥ инньэ диэн барда. Бүгүн киэһэ тиийдэххинэ сатанар, аҕаҥ сарсын Мииринэйдиибин диир, онон ыксаа!».

Уол үүтээн аанын ыараханнык быраҕан тахсан барда. Миисэ остуол анныгар кистээн олорбут бытыылкатын хостоото, куруускаҕа толору куттан тыл көтөхтө: «Дьэ, уолбут Андрей үөрэххэ киирииһик, Өндөрөй оҕонньор үөрдэҕэ эрэ буолуо… Чэ, ол туһугар!» – ап-аһыы утах Миисэ куртаҕар хонор сирин булла, оттон үүтээнэ Андрей кэнниттэн кыһыҥҥы айылҕа сорҕото курдук көстөн хаалан турда…

Андрей аны толкуйа Миисэ эппитин тула буолла. Чахчы, үөрэннэххэ эрэ эн эппиккин өйдүөх тустаахтар, хайдах ыллыҥ да, «маннык баҕарабын» диэххиний? Суох буоллаҕа. Куорат дьаабы, хайыаххыный, хас биирдии хараҥа муннуктан албын-түөкэй саба ойон тахсан быһыта сии сатыыр. Көрдөххө эрэ куорат, эрэстэрээн чаҕылхай уоттара угуйар курдуктар, циркэ төлөннөөх сырдыга ыҥырар курдуктар. Ис иһигэр киирдэххэ, хас хамсаныы аайы дьон олоҕун тосту уларытар билии-көрүү, салгынтан оҥоһуллар сымыйа. Ким эрэ сөптөөхтүк олоробун диэн алҕаһы оңорор, ким эрэ байар санааттан доҕотторун таҥнарар, ким эрэ кими эмит таптаан олох укулаатын туора-таары тутар. Бил, дьэ, куорат тыынар тыына онтон турар. Онон утуйа сытан үһүс хараххын аһан сытаҕын, куттанар сүрэҕи эрчийэҥҥин утары барар күүс булаҕын, суобаскын сүтэрэн сымыйалыы үөрэнэҕин… Уонна дьэ – тулуй, тулуй, тулуй! Арай мин тулуйдахпына? Баран үөрэнэр түгэннээх буоллахпына, куорат сокуонун ылынан тарбах быыһынан сылдьыам, кыайан-хотон төннүөм буоллаҕа.

Сэргиэй Мииринэйгэ барбыта иккис хонуга. Айталинка куораттыыр буолбут, кини ыллаһар ансаамбылын куоракка буолар күрэххэ ыҥырбыттар, ол сылдьан баҕалаах циркэлэригэр сылдьаллар үһү. Андрей хотонун көрөр. Саҥа төрөөбүт ньирэйэ атаҕар туран мэник аҕай буолбут, кыахтаммыт. «Миигин аһаан-сиэн, таҥнан олороору гынаҕын дуо? Ыл, үөрэнэ бар!» – диэбиттии көрүтэлиир, төбөтүн туора быраҕан, күкүртэн от ылан ыстаахтыыр. Андрей соһуйбучча: «Оннооҕор эһиги үөрэнэ бар диигит дуо, көр эрэ маны!» – дии саныыр.

Хотонуттан киирэн истэҕинэ, туһахха атаҕын өлөрбүт Бөтөһө: «Гав, гав! Үрдүк үөрэхтээх бэтэринээр буолаар, миигин кэлэн эмтиэҥ буо…» – диэн часкыйар, улуйар. «Бырастыы гын, Бөтөс, мин бэтэринээр буолбаппын, үөрэнэр да буоллахпына, историк буолуом…» – диэт, куоппуттуу дьиэтигэр киирдэ.

Киэһэлик Сэргиэй айаннаан кэлбитэ, дьиэҕэ харчытын туппутунан ойон киирбитэ – үөрүү-көтүү онно баар этэ. Аһаан-сиэн бүтэн баран, харчыларын ханна матайдыылларын ырытан, эмиэ этиһэн барбыттара. Андрей хоһуттан тахсан, дьонун кытта кэпсэтэр санаалаах кириэһилэҕэ кэлэн олордо: «Мин куоракка үөрэнэ барыахпын баҕардым, үрдүк үөрэххэ», – диэтэ. Этиһэ олорбут дьон тохтоон, уоллара хайдах-хайдах буоларый диэбиттии соһуйан омос көрө олордулар.

– Ханнык үөрэххэ диигин, истибэтибит? – диэн аҕата саҥа аллайда.

– Арааһа, историческай факультекка киирэрим дуу, эһиги этэр үөрэххит син биир техническэй өттүгэр буолуохтаах, ол иһин бэйэм баҕабынан историк буолуохпун баҕардым.

– Историк буолан тугу гынаҕын, таам, үөрэххин бүтэрдэххинэ үлэҥ суох буолуо дии.

–Мин эбэһээт ол үөрэхпинэн үлэҕэ киирэбин диэн буолбатах, тугу баҕарар гыныахпын сөп буоллаҕа.

– Оо, дьэ, оҕобут өйдөммүт эбиккин, маладьыас, оччоҕуна сарсыҥҥыттан эксээмэн туттарар курдук эрчиллэн бараҕын, хотон көрөр киһини туораттан да булуохпут. Буолбат дуо, Сэргиэй?

– Хотонун көрөр ини, солото толору дии, ама эрчиллиэ суоҕа дуо…

Сэттэ сыл ааспытын кэннэ Сэргиэйдээх сэлиэнньэҕэ баар баайдарын бүтүннүү атыылаан куоракка көспүттэрэ. Миисэ Чолбонноох Бөтөһү илдьэ атын сэлиэнньэҕэ көспүтэ, дьиэ туттан, кэргэн булунан син бэркэ олорор сурахтааҕа.

Андрей… Андрей хайдах буолуохтааҕын, быһата, ааҕааччым, эн, бэйэҥ сэрэйбитиҥ буолуо…

Балаҕаннаах балыксыттара

Сорулуку – оттуур сирбит. Оҕо сааһым чаҕылхай кэрэ кэмнэрэ бу ходуһаҕа ааспыттара диэтэхпинэ сыыспатым буолуо. Сорулуку – мэлдьи да ахтабын ээ.

Бүгүн эһиэхэ биир түбэлтэни кыратык тупсаран да, көҕүрэтэри көҕүрэтэн да кэпсиэм дуу, ол оҕо сааһым оттуур кэмнэриттэн быһа тардан…

Биирдэ соҕотох бэйэм саамай кыралара аатыран отуу кыра тойоно буола сырыттахпына, Сунтаартан күтүөт быраата диэн сиикэй тиэстэ курдук үп-үрүҥ сирэйдээх уол оттоһо кэллэ. Үйэтигэр оттооботох уол, мин саастыы эбит. Үчүгэйэ диэн, миигиттин хата биир күнүнэн кыра, инньэ гынан, уопуттаах улахан отчут буолан таҕыстым.

Иккиэн барытыгар бииргэ сылдьар буоллубут. Элбээммит оттуурбут түргэтээтэ, сынньанар кэмнэрбит уһаатылар. Дьоммут соло булан илим үтэллэр, атын ходуһаларга баран сэлэһэн кэлэллэр.

Арай биирдэ киэһээҥҥи күөс оллооҥҥо буһа турдаҕына «Уазик” кэлэн тохтоото. Биир бэйэм билбэт киһим, дьонум билэллэр, остуол тула олорон улахан дьон сиэринэн тугу эрэ кэпсэтэллэр. Биһиги бэйэбит ким ох саата, арагаайката кыахтааҕын бэрэбиэркэлии сылдьабыт. Кэлбит «Уазигы» көрбүппүт – кэннигэр биһиги саҕа кыргыттар былаат бөҕөтө буолан олороллор эбит. Уолбут хаана оонньоото буолуо, баран тоҥсуйан көрө-көрө кэннигэр саһабыт. Ньургун (күтүөт быраата) улаханнык кыбыстыбат буолан тыл быраҕыста. Дьоннорун кытта от кээсиһэ тахсан иһэллэр эбит. Үс-түөрт күн буолаллар үһү.

Кыргыттары көрөн кычылыкыламмыппытын улахан дьон сэрэйбиттэрэ, биһиги тоокколоһорбут да бэрт буо: "Кимнээхтэрий, ханна бардылар, ол сирдэрэ төһө ырааҕый?" – диэбит курдук.

Сарсыҥҥы күн киэһэтигэр иҥэ-бата сатыырбытын иһин, "хаартылыахха, лотолуохха" диэн хаайарбытын да иһин буолуо: "Чэ-чэ, ол Балаҕаннаахха баран кэлиҥ! Илим уларсыах буолтара, ону ылан күөллэригэр илимнэ үтүҥ", – диэбиттэрэ. Ньургун олох барабыт да сабаас буола түстэ. Ол эрээри кини сири-дойдуну билбэт буоллаҕа, мин даҕаны Балаҕаннаах диэн сирдэригэр үктэммэтэх киһибин, Сорулукуттан ыраах тэлэһийбитим диэн үрэх баһыгар биир суолунан баран эргиллэн кэлбиттээхпин.

Дьоммут быһаараллар: "Бу суолунан баран истэххинэ, уҥа өттүгэр буруопул (профиль) көстүөҕэ, онон киһи сылдьыбыт ыллыктаах, суолунан эргийэ-урбайа сатаабакка онон быһа түһүҥ. Биир оттоммот ходуһа кэлиэҕэ, уулаах. Ону тумнаҕыт, салгыы дьэ сырыы суола көстүө, ону батан бардаххытына, Балаҕаннааҕы булуоххут", – диэтилэр.

Улаханнара мин буолан оттомуран истэбин да, ыксал-тиэтэл Ньургун ыксатан, сүгүн-саҕын өйдөөбөккө хааллым.

Ити курдук ох саабытын, арагаайкабытын тутан айаннаатыбыт. Санаабытыгар, ол кыргыттар харахпытыгар көстөллөр. Ньургун ааттарын билэр этэ ээ, мин бу кэлин умнубуппун. "Волейболлуохпут, сөтүөлүөхпүт", – кини санаата барыта ол. Мин ньамахтан сиргэнэр буолан: "Оо, үчүгэй күөл буоллун эрэ", – диэн илиммин хайдах түһэрэрбин толкуйдуу иһэбин.

Сотору кэлиэхтээх буруопуллара кэлбэт да кэлбэт. Онтон дьэ Ньургун өйдөөн көрдө – талаҕынан үүнэн хаалбыт биир ньуур солооһуну. Ыллык баар курдук, ол эрэн сылгы үөрэ эрэ сылдьыбыт, киһи тэлбит ыллыга эрэ, биллибэт.

Мин куттана санаатарбын да, Ньургун бэйэтигэр эрэлэ миигин кытта көҕүттэ – бардыбыт. Эмиэ "сотору кэлиэхтээх" оттоммот ходуһа тиийэн кэлэн быстыбат.

Арай дьэ аһаҕас айаан тахсан кэлбитигэр үөрдүбүт ахан. Дьэ манан тумуннахха суол баар буолуохтаах диэн эргийэн көрдүбүт да, туох да суола-ииһэ суох. Саатар барыта талах дойду, инньэ гынан кэлбит суолбутун да сүтэрэн кэбистибит. Күммүтүн көрөн компастанабыт. Киһим төннүөн баҕарбат, суол баар буолуохтаах диэн ойуур иһигэр киирэ сатыыр.

Эргийэ сылдьан урут саһааннаммыт дэлээнэни бэлиэтии көрдүм. Онон суол баар буолуохтаах диэммит, дэлээнэҕэ тиийэн суол омоонун батыһан истибит. Мин санаабар, муннубут, аргыһым олох да приключения курдук санаан үөрбүтэ-көппүтэ сүрдээх.

Ити курдук айаннаан биир улахан ходуһаҕа тиийэн кэллибит. Түөрт бүтэй эргиччи күрүөлээх. Киэҥ сир. Ойуур баһыгар өссө дэриэбинэ көстөр курдук. Абааһылаах түбэлтэлэргэ муммут киһи дэриэбинэни көрөрүн элбэхтэ истэммин, онно барыахпын баҕарбаппын. Киһи кыһыйыах, өссө дьиэлэрэ уоттаах.

Бу сырыыга иккиэн уҥуохпут илибирээтэ. Ама, бэйэбит дэриэбинэбитигэр тиийэн кэллибит да? Ханан? Хайдах? Уонна дэриэбинэбэр маннык саҕаланар кытыылара суох да этилэр… Куттана-куттана чугаһаан истибит.

Киһим кутталы өссө күүркэтэр: "Арай абааһылар дэриэбинэлэрэ буоллун? Көрө-көрө көрбөтөҕө буолан ааһа туруохпут", – диир. Балачча чугаһаабыппытын кэннэ ыттар үрсэллэрэ ой дуорааннаата. Ол кэннэ син уоскуйдубут. Ол эрээри син биир сөҕөбүт, хайдах тайҕа ортотугар дэриэбинэ баар буолан хаалла диэн. Күрүөнү туораан, ол "дэриэбинэ" курдук көрбүт өтөхпүтүгэр киирдибит. Ыттар үрсэн сүрдээхтэр. Биир бөлөрүүс турар, үс дуу, түөрт дуу дьиэ турар эбит. Сайылык курдук. "Һуу" дэстибит.

Биир уоттаах дьиэҕэ киирэн кэпсэттибит. Олох да Дьиэлээх диэн оттуур ходуһаҕа кэлэ сылдьар эбиппит, добуочча ыраах үһү Сорулукуттан, "дьэ хаамыы бөҕөтүн хаампыккыт дии" диэн отчут киһи күлэр. Мин кыбыстыы бөҕөтө, сирдьит дуомабын дии, Сунтаартан кэлбит оҕону бэйэм сирбэр муннара сатыы сылдьабын…

Бу отчуттан эмиэ сирдэттибит. Илим түһэрэр эрэ, кыргыттары көрсөр эрэ, ол интэриэс ончу сүттэ, хайдах эмит гынан бэйэбит отуубутун булбут киһи диэн (күн саҕахха чугаһаабыт этэ). Арыый өйдөтөрдүк сирдээтэ: "Ити суолунан тахсан тыраахтыр суолунан бара тураҕыт, Тарыҥнаахха тахсыаххыт", – диэтэ. Тарыҥнааҕы мин билэбин, саас кустуу сылдьан тилэччи эргийбит сирим.

Тоҕо эбитэ буолла, киһибит аҥаардас сирдээбэтэ, эбии куттаата: "Сэрэнэ сылдьаарыҥ эрэ, бу соторутааҕыта манна кырдьаҕас суолун көрбүппүт. Бөрө да элбэхтик кэлэн ааһар", – диэтэ.

Биһиги харахпыт быччайда. Ордук Ньургун уолуйда. Хоно хаала сатаата. Мин син кырдьаҕас, бөрө туһунан элбэхтэ кэпсииллэрин истибит буолан, соччо улахаҥҥа уурбатым. Холобур, эһэни көрүстэххэ, куттанан куотуо суохтааххын, утары тонолуччу көрүөхтээх үһүгүн. Эһэ да, бөрө да уоттан куттаналлар, онон аттыгар баарын сэрэйдэххинэ факелланар туһунан диэбит курдук.

Ити курдук төнүннүбүт. Тыраахтыр суолунан барарбыт туох эрэ эрэлин саҕар. Халлаан боруҥуран ойуур быыһыгар ону-маны куттанарбытын көрөрбүт элбээтэ. Туох да саҥата-иҥэтэ суох хаам да хаам.

Хонууга кэллибит, Тарыҥнаах буолбатаҕын биллим, тыраахтыр суола салгыы барар. Арай ол хонууга улахан булгунньах турар, суолтан тэйиччи. Ол булгунньах үрдүгэр киһи уҥуоҕа бадалыйан көстөр. Саҥата-иҥэтэ суох хаамсан истэхпитинэ, Ньургун куттаммыт баҕайы куолаһынан сибигинэйэн саҥарда: "Көрүүй…".

Дьэ дуо, өйдөөн көрбүтүм, булгунньах кэннигэр сиикээн баар буолан туманнырбыт, дьэ ол туманыттан улахан баҕайы төбөлөөх дьахтар хап-хара харахтарынан көрөн турар эбээт! Харахтара тонолуччу көрөллөрө ордук киһи хараҕар быраҕыллар. "Уо-аай!" – диэбитинэн, муҥур тэстэринэн сүүрдүбүт ээ. Тарыҥнааҕы начаас буллубут.

Мантан инньэ мин суолу билэбин, сирдээн инники сүүрэн иһэбин. Хоруулары, ойуурдары тумнан биһиги отуубут турар бэс чагдатыгар тиийдибит. Тыын ыла таарыйа тохтоон уоскуйдубут. Халлаан биллэ хараҥарбыт. Дьэ онтон хаамсан иһэн мин ыйытабын:

– Эн эмиэ көрдүҥ даа?

– Көрөн, саллыы улахан этэ, биһиги диэки сүүрэн кэлбитэ дии.

– Суох, тонолуччу көрөн баран турар этэ буолбат дуо.

– Сүүрэр этэ дии, тыаһа кытта "дьинг-дьинг" гына тыаһыыра.

– Эс, туман быыһыттан көрөн турар этэ.

– Суох, киһи уҥуоҕун кэнниттэн сүүрэн тахсыбыта уонна биһигини көрөн баран, биһиэхэ сүүрбүтэ.

Ити курдук этиһэн ким да иннин биэрбэтэ. Бүтэр уһугар мин эрэ улахан төбөлөөх дьахтары көрбүппүн, кини буоллаҕына, кытарбыт харахтардаах дьиикэй кырдьаҕаһы көрбүт буолан тахсыбыта. Ким тугу көрбүтүн соннук бэйэбит ыккардыбытыгар хаалларбыппыт. Дьоммутугар кэпсээбэтэхпит.

Дьоммут муна сылдьыбыппыт билэн күлэн эрэ кэбиспиттэрэ.

Кэлин Дьиэлээх диэн сирдэригэр элбэхтэ сырыттым эрээри, бу Дьиэлээх уонна Тарыҥнаах ыккардыгар булгунньахтаах хонуу суох эбит.

Оччотугар биһиги иккиэн аһара куттанаммыт массовай глюкка ылларбыппыт буолуо дуо ама?

Былыргыттан быраһаай

Икки оһохпун ыраастаан, чох быраҕан операторскайбар төттөрү киирэн астына табахтаан бүттүм. Дьэ, онтон буруо куурдубут айаҕын инчэтээри куруускабар уу куттан эрдэхпинэ, чох киллэрэр аан аһыллан дьон бодолоро тымныы салгын туманын быыһыгар көһүннүлэр. Ситэри айахпар тиэрдибэккэ эрэ, оһох уотун кыыма быһа сиэбит үтүлүкпүн кэппитинэн утары таҕыстым.

Начаалыстыба эбит. Бэйэм маастарбын уонна электрикпын кытта илии тутустум, олор үлэ үөһүгэр сылдьар дьон “туох сонун” да дэспэккэ курдары дизельнэй хоско аастылар. Онтон бу чороччу туттан турар, хонноҕор паапка тутуурдаах, миигиттэн эдэрчи да диэххэ сөп эдэр киһи мин айахпыттан ас тахсарын кэтэһэн турар курдук. Инструктаж. Филиалтан кэлбит саҥа киһи быһыылаах, сабыс-саҥа үлэбит таҥаһа өтүүгүн да тутуута сүтэ илик. Киһибин төбөбүнэн кыҥнайан сирдээн операторскайга киирдибит.

Чох ньиксик сыта иҥэн хаалбыт операторскайбыт хоһугар уолбут одьукулуона хонтуора киһитэ буоларын бигэргэтэр. Олоробун дуу, олорбоппун дуу диэбиттии сытан сис көннөрөр наарабытын тутан-хабан көрөр, уонна чэ, киһи этитиитэ суох син олордо, паапкатыттан сурунаал хостоон тугу эрэ дьоһумсуйан туран суруйар.

– Туохпут инструктаһай? – кэмниэ-кэнэҕэс, билбэт дьону кытта кэпсэтэ үөрэммит киһи, бу саҥа инструкторы кэпсэтиигэ тардаары ыйытан көрдүм.

– Ээ, ТБ уонна ППБ… – уол тугу эрэ суруйар да суруйар. – Аатыҥ ким диэний?

Ааппын толору ааттаабыппар киһим билэр киһитин аатын истибит курдук умса туттан суруйа олорон хараҕа сирэйбэр хатана түстэ. Боччумурбут уоһа үөрэн мичийбиттии ньалбайда, хараҕа уоттанан ылла. Мин эмиэ билэр киһим буолаарай диэн, аҕыйах сөкүүндэ өй-мэй буолан өйдүү сатыы турдум. Олоҕум устата элбэх киһини көрдүм ини, көрбөтүм ини, бу курдук эдэр уолу харахтаан көрбөтөх курдукпун. Көрбүт да буоллахпына, “эн-мин” дэһэн кэпсэппэтэх инибит, билбэт эбиппин.

Куруускабар турбут уубун иһэн сирилэтэн баран туох айылааҕын суруйарый диэн сурунаалы кыҥастаспытым – буочарбыт сүрдээх мөлтөх, оскуола оҕотун киэнэ. Син элбэх буочары аахпыт, ырыппыт киһи быһыытынан, бу буочарынан боростуой, норуодунай көҕүстээх киһи суруйарын билэбин. Биллэн турар, криминалист да идэлэммэтэрбин, быһаара үөрэнэн хаалбыппын.

Уолум дьэ, туох баарын бичийэн бүтэн “илиигин баттаа” диэн сурунаалын уунна. Бэйэтэ пепельница буолбут кофе баанкатын көрөн табах уматынна.

– Мишканы билэҕин дуо? – уолбут кууркатын сэгэтэн элэккэй санаата киирэн дьэ кэпсэтэргэ сананна быһыылаах.

– Элбэх Мишканы билэбиин… – бэйэм испэр “бу” диэн үс эрэ Мишканы билэбин, олортон биирдэстэрэ да буолбатах, баҕар бырааттара, аймахтара… – Ол?

– Миркин Мишканы? – уол хаһааҥҥы эрэ доҕор буола сылдьыбыт киһибин санатар курдук туттар, мин өйбөр “Миркин” диэн олус туспатык, хаһан да иһиллибэтэхтик киирдэ.

Миркин…

– Уу… дьэ, куорат буоллаҕына умнубутум да буолуо, хаһан сырыттым этэй онно… Эн ол кинини туоххунуй? – туох эмэ сибээс-ситим булаары киһибин туоһулаһабын.

– Мин Мэҥэ Хаҥаластан кэлбитим. Миркин Мишка эйигин аһара бэркэ билэр этэ дии, элбэҕи кэпсээбитэ…

Дьэ өйдөөтүм ити саната сатыыр киһитин – колледж уопсайыгар олоро сырыттахпына биир “зайчиктыыр” уол баар этэ. Ол эрээри мин кинилиин илии тутуһан да ааспатаҕым, миигин хантан билэн оннук айылаах мин туспунан туора дьоҥҥо кэпсиэр диэри ахтар баҕайытай? Кини сырсар кыыһа миэхэ сурук үлүгэрин суруйарын билэбин, эрээри ол кыыс туһа туһунан буолуохтаах этэ…

Мин куоракка колледжка үөрэнэ сылдьан үөрэхпин ситэри бүтэрбэккэ бырахпытым. Ол эрээри онно үөрэммит биир толору сылым, иккис ситэтэ суох сыл сороҕо үчүгэй өйдөбүллэри мин олохпор хааллартаабыта. Эдэр саас, таптал, чэпчэки өйдөөх-санаалаах олох диэ! Астык да этэ чахчы… Бу баар курдук көстөллөр эрээри, ол кэнниттэн олоҕум хаста-хаста тосту уларыйда, тарбахха баттанар сыл ааста эрээри, хаһан эрэ онно, олоҕум бастакы хардыыларыгар, түгэҕэр баар курдук көстөллөр.

Уруккуну санаппыт уолу син биир өйдөөбөтүм, тоҕо кини миигин билэр курдук туттан, саната сатыы олороруй?

– Ээ, Миркин Мишка диэ… Билэр эбиппин. Колледжка үөрэнэ сылдьан алтыһан ааспыттаахпын. Эн кинини туоҕуҥ буоларый? Ханна барда, тугу гынар? – дьиҥинэн миэхэ ол киһи олоҕун сонуна туһата да суох буоллар, интэриэс тардар баҕаттан сахалыы сиэринэн ыйыттым.

– Мин Мишка быраатабын. Ийэбит өлөн хаалбытыгар бүтэһик оскуола сылларын киниэхэ олорон бүтэрбитим. Саҥаһым Зойка миэхэ…

Аа! Потапова Зоя… Дьэ дьэ, ол иһин даҕаны… Били уопсайбытыгар олорбут сырсан муҥнанар кыыһын син биир эрийсэн кэргэн ылбыт эбит дии. Миэхэ Зоя чахчы суруйар да этэ, хоһоонунан. Ол сахтарга мин уопсайбытыгар тахсар хаһыат эрэдээктэрэ буолан хоһооннорун ырылыччы хаһыакка таһааран иһэрим. Бэрдимсик, хорсун буолан симик кыыһы болҕомтоҕо уурбат этим, үрдүктэн үрдүккэ талаһа сатыыр киһи. Иэдээн, билигин кэлэн кэмсинэбин, кыыһы эрэйдээбиппиттэн.

Бу уол кэпсээбитин аҥаар кулгаахпынан таһаара олордум. Бэйэм санаабар хойуостан… “Мэлдьи да ахтан-санаан тахсаллара”, – диэн истэҕинэ маастары кытта электрик киирэн кэллилэр.

– Бардыбыт дуо? – маастар табахтаан бүппүт уолу ыҥырар.

– Сир-дойду кыараҕас диэн маны этэллэр эбит.

– Тугу?

– Онтон бу ончу истэн билэр киһим эбит буолбаат, тахсан испит тамадаһыт бэрдэ… – уол мин киэҥник биллэ сылдьыбыппын билэрин үөрэ иһиттим эрээри, ол эмиэ атын остуоруйа, атын олоҕум хаттыгаһа.

– Мантыкаҥ билигин даҕаны манна “звезда”… – маастар этэрин кулгааҕым таһынан иһиттим.

Кини мэлдьи итинник, киһини киҥниир кэриэтэ этэриттэн иһим да буһар. “Звезда” диэн ити мунньахтарга үлэ хайысхатын быһаарсарга саамай куолуһуттара буоларбын этэр. Мап-маҥан ырбаахылаах буоллубут да, тугу саҥарарбыт көҥүл диэбиттии кэпсии сатыылларын таастаах ууга түһэрэммин начаалыстыбаны эрэйдиирим. Биһиги, хочуолунай үлэһиттэрэ, курдары толорор эбээһинэспитин кинилэр ол сымыйа тириинэн тиһиллибит кириэһилэҕэ олорон хантан билиэхтэрэй. Дьэ “хара үлэ” эрэ диэн үрдүттэн дьаһамсыйалларын утаран, чахчыны була сатаан куолулуурум. Маастарбын да өйдүүбүн, кини эмиэ биһиги курдук киһи, бэйэтин эрэ эбээһинэһин толоро сатаахтыыр.

Төһө да “начаалыстыбаны утары”, оппозиционер буолан көһүннэрбин, миигин билэр, “биллэ-көстө сылдьыбыт” диирэ миэхэ “очко” буолла. Одьукулуонун сыта да миэхэ барсымахтаһыыһык.

– Тугу көрдүгүт? – диэн мин маастарга аахайбакка эрэ электриктэн курдары ыйытан иһэ истээх теманы уларытан кэбистим.

– Дизельнэйгэ саҥа автомат туруохтаах, кабель кээмэйдээтибит.

Тахсан бардылар.

Мэһэйдээннэр. Таах даҕаны оһохторум саҥа оттулуннулар, тураллар ини, бээ, ол олоҕум кэрчигин саныы таарыйа табахтыахха…

Иккис сылыгар этии киллэрбиттэригэр, дьон эппитин хоту диэххэ сөбө дуу, Мииринэйдээҕи техникумҥа көһөн хаалбытым. Эдэр буолан уларыйа сылдьар дьон-сэргэ, тулалыыр эйгэ миэхэ туох эрэ күннээҕи түбүк буоларын курдуга. Саҥаттан саҥа. Бэйэм да туохтан да иҥнэн турбат иннин хоту айаннатан иһэр хорсун ыччат буоллаҕым. Миэхэ биир изюминка баара – саҥаран, ситэритин хоһулуу хоһуйан баран кэлээр диэбит киһилэрэ этим. Онуоха иитиспит эһэм оруола улахан. Кини маҕаһыыҥҥа атыыланар табаҕы сөбүлээбэт этэ. Мэлдьитин хайытыллар халандаар кумааҕытыгар табах мохуоркатын кутан, эрийэ тутан, силинэн ситимнээн тардар идэлээҕэ. Дьэ мин ити дьарыгын сөбүлээн, кыра эрдэхпиттэн табаҕын оҥорон биэрэрим. Туох кистэлэҥэ кэлиэй, оҕо киһи уопут оҥорор баҕата киирэн эһэм табаҕар куобах сааҕын, тууһу-саахары, чэй быыбайкатын булкуйан, чэ буолар-буолбат симиэһи оҥорон таһаарарым. “Хайдаҕый?” – диэн ыйыттахпына ардыгар "па" диирэ, ардыгар билбэккэ да хаалара. Ити дьарыкпын эһэм хоһугар киирэн дьарыктана олорор кэммэр эһэм олоҥхолуур, тойуктуур идэлээҕэ. Арааһа, бэйэтин олоҕун туойара буолуо, бу диэн билигин кэлэн өйдөөбөппүн эрээри, дьэ биир сүрүн герой, "Микиитэ Бэргэн" диэн этэ дуу, мүччүргэннээх сырыыларын кэпсиир эбит этэ. Хойут өйдөөтөхпүнэ, эһэм үс кэргэннэнэ, сири-дойдуну тэлэһийэ кэрийэн олоро сылдьыбыт оҕонньор, бэйэтин олоҕун туһунан олоҥхолообут да буоллаҕына көҥүлэ. Чэ, ол историялар сюжеттарын ончу умнан кэбиспиппин, арай кырдьаҕас киһи сытыы тыллара мин өйбөр хатанан, сааһыланан, инникитин бэйэм санаабын толору этэрбэр элбэхтик көмөлөспүттэрэ.

Оскуоланы бүтэрэр бүтэһик сылларбар уол оҕото, сытыы тылынан быһа сытыйбыт киһи, тыл үөрэҕэр киириэхтээҕим биллэрэ. Саха тылын уруогун сүгүн-саҕын ыыттарбакка, билэрим бэрдиттэн диэххэ дуу, буруйдаах оҕо муннукка турарын курдук, доска ыйаммыт истиэнэтин муннугар устуулбун аҕалан олорунан кэбиһэрим. Сахам тылын учуутала киэҥ көҕүстээх киһи эбит. Уруок тас өттүнэн сайыннараары кинигэ бөҕөтүн аахтара сатыыра да, акаарыбар, барытын билэбин диэбиттии дьиэбэр аҕалан киэр илгэн иһэрим. Бүтэһик сылга оскуолам миэхэ эрэлэ улахан этэ: актыбыыс бэрдэ, сытыы-хотуу, киирбит-тахсыбыт уол оҕото бэйэтэ талбыт үөрэҕин хайаан да бүтэриэҕэ диэн. Мин онно астына сөбүлэһэрим, өссө киһиргээн, өссө киэбириҥнээн, мин саҕа оттойбут киһи суоҕун кэриэтэ.

Куорат миигин күүтэрэ. Куорат – толору дьолунан тосхойбут, аҥаар кырыытыттан араас аралдьыйар кииннэрдээх, хараҥа муннуктарынан ханыылаһа арахсыбыт тоһуурдардаах киэҥ дойду. Сыалым – хайаан да филологическай факультекка, саха тылын суруналыыстыкатыгар туттарсыахтаахпын. Биһиги саҕана БКЭ диэн эксээмэннэри саҥа эксперименниир кэмнэрэ. Ол иһин эбитэ дуу, саха тылын эксээмэнэ суох курдуга, бу эппит факультеппар бэйэтигэр туттарыахтаах быһыылааҕым. Эбиитин омук тылын. Саатар биһиги оскуолабытыгар учууталбыт "бонжур" диир этэ, куораттааҕы приемнай комиссия "гуд морнинг" диэн көрсүбүтэ.

Дьэ өйдөөҥ уонна ол саҕанааҕы балаһыанньабын: суос-соҕотох куоракка кэлбит, киирбит-тахсыбыт уол оҕото, хас киэһэ аайы "Оржанкаттан" саҕалаан доҕотторун кытта күүлэй тэбэр киһи, икки нэдиэлэ иһигэр икки араас эксээмэҥҥэ бэлэмнэнэн туттара охсуохтааҕа. Саха тылын сапсыйан кэбиспитим: "Ээ, билэр инибин, туттарыам. Биэскэ", – диэннээхпин, дьоммор инньэ диэн биллэрэбин. Оттон омук тыла… Приемнай комиссияҕа баран этэбин: «Мин "бонжур" дииргэ үөрэммит киһибин, хайдах "хай юдо юду" диэхпиний?» – диэн бөппүрүөктэһэн турабын. Приемнай хамыыһыйаҕа устудьуон кыргыттар олороллор, миигин аһыннылар диэххэ дуу эбэтэр ньоҕойум бэрдигэр бэринэн дуу, начаалынньыктарыгар диэххэ, бу диэн ким диэн дуоһунастаах киһитин билбэппин, киллэрэн биэрбиттэрэ. Мин барытын эттим-тыынным. Ол киһим истэн олорбохтуу түстэ уонна маннык тыллаах буолла: "Дьэ, уол бэрдэ эбиккин. Биһиги үөрэхпитигэр уолаттар аҕыйахтар. Икки илиибин уунан туран эйигин киллэриэ эбиппин да, эксээмэн аата эксээмэн. Ирдэбиллэри толоруох тустаахпыт. Чэ, баҕар английскай тылы иккигэ да туттар – ол эрэн эрчилин, үөрэт, мин онно харахпын быһа симиэм, сүрүнэ эн сахаҥ тылын баһылыы тут. Портфолиоҕын хаһыаттартан вырезкаларынан толорон, хомуйталаан аҕал, оччоҕо собеседование нөҥүө киллэриэхпит", – диэтэ. Мин үөрүүм бэрдиттэн тулабын барытын ыһыта-тоҕута тутуох курдукпун.

Били сапсыйан кэбиһэр сахам тылын эксээмэнэ тиийэн кэллэ. Киирэн олорон, бэриллибит торуму ааҕан баран дэлби кэлэйдим: мин оскуолаҕа саха тылын үөрэппит буоллахпына, бу ханнык түүр тылын биһиги ырыта олоробутуй диэх айылаах. Өйдөөбөт тылларым эчи элбэхтэриттэн да салҕан, садаанньабын сүгүн-саҕын толорботум. Толордум эрээри, астымматым, сөпкө эрэ, сыыһа эрэ, биир улахан да улахан, сүдү улахан токур ыйытыы!

Онтон кэлэйэн английскайбар да бэлэмнэммэтим. Сырыттыым. Куорат сайыҥҥы көстүүтэ эчи үчүгэйиин, киһи күүлэй тэбэ сылдьыах курдук. Эксээмэн тирээн кэлбитигэр сурукка бочулларын үрдүнэн-аннынан толордоҕо буолбутум, тылынан этэргэ: "Ай доноткноу", – дииртэн уратыны билбэппин.

Түмүктэр таҕыстылар. Ээ, мин киһиргиир баҕа санаабар, былыр үйэ үөрэхпин бүтэрэн Саха сирин хаһыаттарыттан биирдэстэригэр үлэлии киирээри сылдьар курдукпун. Талабын-хайыыбын: "Ээ, суох, ол хаһыат политиканы эрэ эрдэн тахсар, онно киирбэппин", – диибин. Хантаан, абитуриент үлүгэрэ үмүөрүспүт көрүдүөрдэригэр быыс булан истиэнэҕэ ыйаммыт испииһэги көрөн айаҕым эрэ аллайбыта. Саҥата-иҥэтэ суох тахсан баран хаалбытым. Бэйэбин буруйдуом дуо, биилээх биитин харыстанар, "үөрэх миэстэлэрэ атыыламмыттар" диэн уоскутунабын.

Дойдубар төннүөхпүн саарыыбын. Хайа, били биэскэ эксээмэнин туттарыахтаах уоллара, баҕатын хоту ханнык баҕарар үөрэҕи бүтэриэх буолбут киһилэрэ эмэһэҕэ тэбиллэн тиийэн кэлиэ дуо? Дьоммор "биллэ илик" диэн биллэрэбин уонна быыс-арыт булан атын үөрэхтэри көрдүүргэ сыал-сорук туруоруммутум. Хос-хос эксээмэнэ суох, БКЭ түмүгүнэн эрэ киирэр үөрэх идэлэрин. БКЭ миэнэ үчүгэй.

Онуоха тылынан-өһүнэн хойуу уол оҕотугар киэһээҥҥи "Оржанка" көмөлөспүтэ. Хас биирдии алтыспыт ыччаппыттан ыйыталаһан, ким ханна туттарсарын, киирбитин, төһө куонкурустааҕын чопчулаһарым. Ол гынан саамай боростуой дии санаабыппар, политехническай дэнэрэ этэ дуу, колледжка, бэйэтэ общагалаах, аһатар-хоннорор эрэ диэн сылтаҕынан механик-суоппар идэтигэр киирбитим. Хоһум арендата эрдэ бүтэн, биир саҥа доҕорбор хорҕойбутум, бииһирэ сыспытым. Ол курдук уопсайга киириэхпэр диэри күннээҕи аһылык булуна-булуна сэбирдэхтии тэлэбириир күннэри таах барыыр курдугум.

Уопсай… Үс этээстээх эргэрбит таас дьиэ. Эргэ дьиэ буолан эбитэ дуу, түннүктэрэ быыкаайыктар. Алын куурус устудьуона аатыран алын этээскэ, бастакыга олохтоотулар. Онно, көрүдүөрбүтүгэр, кыра саала дуома баарыгар тэлэбииһэр эрэ турар. Иккис этээскэ теннис, үһүс этээскэ ол саҕанааҕы дьоһуннаах компьютер кабинета тураллара. Биллэн турар, хас биирдии этээскэ көрөөччүлэрдээх, онон атааннаһыы да тахсыталыыра. Чэ, ити хааллын. Ол оннугар бастакы этээскэ комендант хоһо уонна воспитательскай кабинет тураллара, онон уопсайбыт мунньаҕа, көрсүһүүлэр барыта манна тэриллэллэрэ. Бу санаатахха, уопсайбытыгар үксүн бастакы куурус оҕолорун ноҕоруускалыыр эбиттэр, үрдүкү куурустар ордук үөрэхтэригэр охтоллоро уонна туора үлэлээх буолан дуу, уопсай олоҕуттан тэйбит, кыһаллыбат курдуктара. Биирдиилээн актыбыыс баарын баар этэ.

Бастакы уопсай сүбэ мунньаҕа – старостаны, уопсай актыыбын талыы. Мин, тылы баһылыы-көһүлүү туппут киһи, маҥнай утаа редколлегияны тутаа инибин диэн бигэ эрэллээхпин, билсибит үөлэннээхтэрбин "миигин баҕатыйар" диэҥ, туһата тирээтэҕинэ куоластаарыҥ диэн агитационнай хампаанньабын ыыппытым быданнаабыт.

Ол эрээри редколлегия редакторынан үһүс куурус кыыһа, кэлин "Ачыкы" диэн ааттаммыт модьу-таҕа Шура буолбута. Шура кыра уҥуохтааҕа эрээри кэтит саннылааҕа, киһи мээнэ киирэн биэрэн былдьаныах айылаах кыыһа этэ. Ол гынан баран кэпсээн дуу, наадалааҕын дуу этэн киирэн бардаҕына, утуктуу быһыытыйан, сыҥааҕырдаабыппын да билбэккэ хаалабын – оннук намыыннык, интонацията суохтук, киһини интэриэһиргэппэттии саҥарара. Киниэхэ үс киһини – биһигини сыһыарбыттара. Биллэн турар, устудьуоннарынан күөйдэриллибит мин, ханнык эрэ Зоя – саҥата-иҥэтэ суох, тостуох бэтэрээтинэн ырыган кыыс, уонна "гот" соҕустук таҥнар, туттар-хаптар Өлүөскэ – худуоһунньукпут. Мин бу редколлегиябытыгар тутатына "Хотуншабыт" уҥа илиитигэр кубулуйбутум. Шура төһө да киһи утуктуох курдук саҥардар, аһара бэркэ быһаарар этэ, тугу оҥоруохтаахпын чуолкай этэрэ. "Онон бүттэ" диэн түмүктүүр, ачыкытын көннөрүнэр уонна тиэрэ хайыһан баран хаама турара.

Оскуола сахтарга барытын бэйэтэ иилээн-саҕалаан сылдьыбыт уол ону ончу сөбүлээбэтэҕим. Бастакы эрэ хаһыат тахсыытыгар бары эйэ-дэмнээхтик үлэлээбиппит. Ол эрэн хаһыаппыт Хотунша эппитин хоту оҥоһуллан уу нукаай тыынынан, нэһиилэ эрэ ааҕыахха сөптөөҕө. Хаһыаппыт тахсыбытын кэннэ баспытааталбытыгар тиийэн отчуоттуубут: хайдах үлэ барда, тугу сырдаттыбыт, туох итэҕэстэр баалларын бэлиэтиибит. Баспытааталбыт Розалия Санна (Александровнаны кылгатан) биир көрдөөх-нардаах, бэһиэлэй дьахтар этэ. Тута: «Хаһыат үчүгэйин үчүгэй эрээри, партком хаһыатын курдук, аныгыскыга көрү-күлүүнү эбэргит буоллар, эдэр ыччат маны ааҕыа суоҕа», – диэбитэ. Мин Санна эппитигэр ончу сөбүлэһэн: "Ити барыта Хотуншабыт дии – күлүүлээх буолла да, аморальнай, непристойнай аатырар…". Санна иннигэр Хотуншабытын кыайан-хотон күтүр өстөөҕүнэн ааҕыллыбытым булгуччу, кырыылаах хараҕынан көрбүтэ эрэ баар, ачыкыта хараҕын улаатыннаран сүр ыарахан көрөөһүн.

Мин Хотуншаны туоратарга күһэллибитим. Карьера оҥостооһуна диэн баар, киһи үрдүктэн үрдүккэ дабайыахтааҕа. Онуоха утуйан хаалбыт Шура – туормас уонна мэһэй.

Иккис хаһыаппыт улахан айдааннаахтык тахсыбыта. Мин соруйан Хотуншабытын кыыһырдарым, бэйэтиттэн таһаара сатыырым. Кытара-кытара куотар эрэ аакка барара. "Онон бүттэ!" – диэн нап-намыыннык хаһыытыыр уонна эргиллэ биэрэр да хаама турар. Элбэхтэ эрэйдээбиппэр Саннаҕа ыҥырдылар. Хаһыаппыт таҥыллан бүтэн саҥа бэччээттэнэ турар, үһүс этээскэ. Санна хоһугар киирбитим, ньаккыраччы ытаан хараҕын тулата кытарбыт Шура буруйдаах оҕо курдук бүк түһэн умса туттан олороро. Салла санаабытым. Суох, мөҕүллэрбиттэн толлубаппын. Киһини дууһатын кылын таарыйыар диэри кытаанахтык сөҥпүппүттэн саллыбытым. Дьиҥэр, кыыһы ытатыахпын баҕарбатаҕым. Былаан быһыытынан мин сатабылбар баһыйтаран, мин харизмабар бэринэн Хотунша бэйэтэ: "Эрэдээктэр буолар эн дьылҕаҥ эбит", – диэхтээҕэ. Суох, оннук сатамматах. Хас киһи санаатын таайыамый, Шура бу ытаан сыҥсырыйыар диэри кыһалҕаламмытыттан кыракый хараастыы баара…

Саннаҕа миигин үөхпэтэх да, үҥсэргээбэтэх да этэ: "Атын кыһалҕаттан кыһайтаран редколлегия үлэтигэр сөбүлэспэппин, аккаастанабын", – диэбит этэ. Онуоха Санна миигиттэн ыйытар:

– Шура саҕа үчүгэй эрэдээктэр суох буолбаат?

– Мһы… – диэн аат эрэ харата сөбүлэстэҕэ буолабын.

– Бу уол эрэдээктэр эбээһинэһигэр толору эппиэттэһэр… – диэн ботугуруур, онтон өссө күүскэ көҕүллэн, ынчыктаан ылар.

– Шура, оннук айылаах туох тус кыһалҕаланныҥ? Тоҕо сөбүлүүр үлэҕин быраҕа сатаатыҥ? Сатаспаккыт дуу, хайыы үлүгэр дуу? – Санна мин диэки көрүтэлиир.

– Санна! – диэн быһа түһэбин. – Шура, уоскуйа түстүнүүй, баҕар, санаатын уларытыа дии…

Сымыйанан Шураны көмүскээтэҕэ буолан дьүһүлэммиппиттэн Шура өссө оргуйан туран кэлбитэ:

– Суох, мин санаам биир! Уурайабын, онон бүттэ! – диэтэ да, остуолга уурбут ачыкытын хаба тардан ылан, эргиллээт да тахса турда.

Мин күлүөхчэ сирэйбин туттубуппар Санна: "Тоҕо күлэҕин? Кыыс кими эрэ таптаабыт дуу, хайаабыт дуу, алҕаска эйигин буолаарай?" – диэн бэлиэтээн эппитигэр, "эчи суо-ох!" диэн хоруйдаабыппын өйдөөбөккө да хааллым. Чахчы, тоҕо ол туһунан санаабакка сылдьыбыппыный? Өйбөр Хотунша көстөн кэлбитэ уонна биир уол, эмис, эбиитин ачыкылаах кыыс тапталга билинэрэ көстөр. Онуоха уол хоруйдуур: "Суох, оттон мин эйигин таптаабаппын дии…". Онуоха Хотунша бу билигин аҕай курдук ыгылыйа кытаран баран, ытаан тоҕо барар. Буолуон да сөп. Вариант. Оччоҕо мин ууттан ыраас тахсабын, мин киҥнээн уураппыт курдук көстүбэт эбиппин…

Киэһэлик Хотуншабыт, ол күнтэн ыла Хотунша буолан бүппүтэ, "Ачыкы" диэн аата хос күөрэйэн тахсыбыта. Воот, Хотуншабыт мин хоһум ааныгар кэлэн тоҥсуйа турара. Илиитигэр паапка кыбыныылаах, биллэ уоскуйбут, уруккутун курдук утуктаабыт сирэйин холбообут. Миэхэ утары ууммута уонна дьэ бэрт киитэрэйдик: "Эрэдээктэр буолбуккунан эҕэрдэ!" – диэтэ. Махтал. Эргиллэн баран истэҕинэ ыаһах оҥостубут ыйытыыбын син биир ыйытарга сананным. "Тоҕо… Тоҕо эрэдээктэрдээн бүттүҥ?". Шура нап-намыыннык эргиллэ биэрдэ, өһүрбүт хараҕынан киһини курдары көрөн кэбистэ уонна: "Бу сылга сиэмэхтэр аһара элбээбиттэр…" – диэтэ.

Түүнү быһа санааҕа ылларбытым. Сөпкө оҥордум дуо? Сиэмэхпин дуо? Санаабар, өлөн баран Арай ааныгар кэлэн турабын уонна онно турар аанньаллар миигин сууттууллар: "Бу киһи сиэмэх… бу киһи – абааһы! Киэр буол! Эн умса тимириэхтээххин, тоҕо үөһэ дабайан астынан ахан ааһаары тураҕын?".

Хата хаһыаппыт сатаммыта. Уопсай олоҕо уһуктубута. Хайдах эрэ бары түмсүүлээх буола түспүппүт. Биирин үксүн таһырдьа тымныылар саҕаламмыттарынан сибээстээн устудьуон үксэ уопсайтан тахсыбатыттан ини. Тэрээһин үрдүгэр тэрээһиннэр саҕаламмыттара, хаһыаппыт толору баран, аны ыстатыйалары сыымайдыырбыт. Эбии көр-күлүү рубрикатын уонна билсиһии колонкатын арыйтарбытым. Анонимнай сурук үлүгэрэ тиһиллэрэ. Күн, нэдиэлэ аастаҕын аайытын сөпкө оҥорбуппун итэҕэйэн испитим.

Арай үөрэхпэр быстар мөлтөх этим. Мөлтөх да диэн, ончу кыһаллыбат, ээл-дээл сыһыаннаһарым. Таах даҕаны оннук устудьуоннар элбэхтэрэ, кыһыны сылаас уопсайга кыстаары үөрэххэ киирбиттэр. Олор быыстарыгар мин. Тыл үөрэҕэр киирсиэхтээх уол техникаҕа тугу быһаарсыахпыный, оскуолаҕа сылдьан "Восход" матаһыыкылы эрэ ыһар-таҥар киһи. Преподавателлар сэрэйэллэрэ, бу уол туһата суох диэн. Ол эрээри актыбыыс аатыран, завуч уонна организатор курдук күүстээх араҥаччылардаахпын, ол иһин да миигин кыайбат-хоппот эбиттэр.

Үөрэх кэмигэр таах сылдьыбатаҕым, "ботаннары" кытта доҕордоһуубун саҕалаабытым. Биир оннук вундеркинд уол, миигин кытта бииргэ үөрэнэр нуучча уола Хлопонин Олег түбэспитэ. Мииринэйтэн төрүттээх да буоллар, уопсайга олорбот этэ, быһата, куоракка дьоннордооҕо. Уһун, ырыган бэйэтэ, элбэх нуучча мустубут сиригэр сүтэрэн кэбиһиэххэ сөптөөх бары нууччаларга барсар сирэйдээҕэ. Төһө да киһи ымсыыра көрөр кыһыл көмүс цепочкалааҕын иһин, бу уол "ботан" аатыран олус кыбыстынньаҥа, чуҥкуга уонна оҕолортон туора көйөн сылдьара. Ол эрэн, кини да эдэр уол эдэрэ өтөн кыргыттары кытта билсиһиэн, кэпсэтиэн-ипсэтиэн баҕарара. Мин ону иилэ хабан ылан бэйэм сыалбар туһаммытым. "Миэхэ доҕор буол, мэлдьи аттыбар сырыт", – диэбитим. Ол оннугар мин ыарырҕатар предметтэрбэр кини көмөлөһүөхтээҕэ. Санаабар, ол уолу элбэххэ үөрэппитим. Бастакытынан, уонна саамай сүрүнэ – харса суох сыһыаннаһарга. Миэхэ махтала муҥура суоҕа, уонна кэпсээммин быһа түһэн этиэм дуу, ол үөрэхпин быраҕыахпар диэри көмөлөспүтэ.

Үөрэх чааһа тупсан барбыта, хаһыат киэркэйэн испитэ, иллэҥ кэм элбээбитэ: киэһэ аайы утуйаары сытан аны өссө тугу ситиспит киһии диэн толкуйдаан тахсарым. Фантазиябар группам старостата буолан көстөбүн, уопсайым лидерэ буолан киэбириҥниибин, үрдүк стипендия, тэрээһинтэн тэрээһин, кыраһыабай кыргыттар, кулууптан кулуупка үҥкүүлээн тиэриллэҥниибин…

Арба кыргыттар. Кыраһыабай кыргыттар бааллара, бэлиэтии көрөрүм да, бастаан аахайбат этим, балаһыанньабын оҥостуохпун наада эбээт. Тоҕо эрэ үрдүк былаастаах буоллахпына биирдэ саамай-саамай кыраһыабай кыыс миэхэ тиксиэхтээҕэ. Оннук халымардык таптал туһунан өйдөбүллээхпин.

Арай Инессаны сөбүлүүрүм. Сөбүлээн кэпсэтэрим, истиҥник сыһыаннаһа сатыырым. Инесса мин эрэдээктэрдии киирбитим кэнниттэн редколлегиябытыгар сыһыарыллыбыта. Хоту улуустан сылдьара, орто уҥуохтаах, арыый да эттээх-сииннээх кыыс этэ. Бастаан омос көрдөххө, атын кыргыттартан уратыта суоҕа, кинини майгыта-сигилитэ киэргэтэрэ: мэлдьи үөрэ-көтө сылдьар, ол үөрэр-көтөр ыарыытынан кэпсэтэр дьонун барыларын сутуйара, дьээбэлээх-хооболоох даҕаны, ханнык баҕарар бөлөххө киирдэҕинэ, кини саҥата-иҥэтэ ол бөлөҕү сомоҕолуур курдуга. Ким сөбүлүө суоҕай, оннук норуодунай кыыһы? Кини мин аттыбар сырыттаҕына, дьикти күүстээх курдук туттарым. Бэйэтэ Табыллыы-Куо. Ол иһин да барыта сатанан истэҕэ.

Ханнык баҕарар кыыс ис дууһата – кистэлэҥнээх. Сүрүнэ туох кистэммитий диэн ыйытар сыыһа, сүрүнэ туох эрэ өрүү кистэниэхтээх. Инесса кистэлэҥэ – кими да илии тайанарыттан бэттэх чугаһаппата. Биричиинэтин истибэтэрбин-билбэтэрбин даҕаны, биирдэ дьээбэҕэ кууһан ылан уураан көрүөхпүн баҕарбытым. "Лас" тыаһыыр лаҥкынас тыаһынан көрүөх бэтэрээ өттүгэр кыыһым ытыһа иэдэспин аһыппыта. Уонна дьэ күлэн лаһыгыраата: "Дьээбэлэнниҥ дии, дьээбэлэнним диэриий…" – дии-дии иэрийэ-иэрийэ күллэ ээ. Мин эмиэ "тоҕо түргэнэй…" диэн соһуйбутум бэрдиттэн күлэ-күлэ кэтэхпин тарбаннаҕым. Ол кэннэ сөбүлэҥэ суох уураан бэрт. Иэдэһим күнү быһа кытаран сылдьыбыта. Сөбүлэҥин ылаары минньигэс тылынан угуттуурум да, киинэҕэ эбэтэр ханнык эмит тэрээһиҥҥэ ыҥыра сатыырым да, хайатыгар да ончу сөбүлэспэтэҕэ. "Туох эрэ дии саныахтара…" – куотунар тыла ол. Хата миэхэ кыыс көрдөөн, сүбэлээн, билсиһиннэрэ сатаан бэйэтэ туспа муҥу-эрэйи көрөрө. Дьикти кыыс Инесса, тоҕо миигин чугаһаппатаҕын айбыт таҥара бэйэтэ биллэҕэ…

Хата биир кыыс миэхэ хоһооннору суруйара, английскайдыы "Z" буукубанан илии баттаан ыыппыт буолара. Бастаан тоҕо миэхэ ыытарын аахайбат этим, кыһаллыбакка хаһыаппыт уус-уран айымньы балаһатыгар анньан иһэрим. Таптал туһунан наһаа да иэйэн-куойан туран бэркэ да суруйара ээ ол кыыс. Кэнникинэн сэрэйэн барбытым, бу кыыс, арааһа, миэхэ суруйар быһыылаах диэн. Суругу анал дьааһыкка укпат этэ, худуоһунньукпут Өлүөскэ "эйиэхэ ыыттылар" диэн тус бэйэбэр биэрэрэ. Ол иһин биир үтүө күн Өлүөскэни ыган-хаайан туран туоһуласпытым да, бартыһааннааҕар кытаанах "гот" буолан биэрбитэ: "Эппэппин, эрэннэрбитим, инникитин да этиэм суоҕа. Бэйэҥ тулаҕын өйдөөн көрүүй, таба тайан, сэрэй…" – диэбитэ.

Оо, ол "З" буукуба "Зинесса" диэн аакка кубулуйуоҕун наһаа да баҕарбытым ээ! Итэҕэйбэккэ Инесса паспорын туох эрэ диэн балыйсан, уларсан көрбүттээҕим. Инесса Инессатынан. Оччоҕуна мин тулалыыр эйгэбэр нуучча кыыһа Зина уонна чугастыы Зоя эрэ бааллара. Зина хайдах да сахалыы суруйбат. Өйдүүрүн өйдүүр диэбиттэрэ. Зоя аны туран тоҕо миэхэ суруйуой? Кыһалыннаҕына тылынан эппэт үһү дуо? Хаста да иккиэйэх хоско хаалан хаһыат кыһалҕатын быһаарсааччыбыт. Чугасыһан, элбиих-элбэҕи аһаҕастык кэпсэтиһэн доҕордоспуппут ырааппыта дии. Этэргэ дылы, абырыыр-көмөлөһөр балтыкааным. Зоя биһикки Бүлүү эҥээриттэн сылдьар буоламмыт чахчы бэйэбитин тоҕо эрэ тыл аҥаарыттан өйдөһөрбүт, хаһыаппытын оҥорорбутугар ол наһаа да көмөлөһөрө. Ол эрэн, Зоя курдук кыыс миэхэ хоһооннору анаабат, хоһоону да сатаан хоһуйбат ини.

Кэлин, өссө биир Зоя баарын билбитим да, тоҕо кини миигин билэрдии суруйуоҕай диэн саарбахтаабытым. Онон оннук, итинник илии баттааһыннаах ким баҕарар суруйуон сөп, баҕар "Ачыкы" да буолуон сөп диэн, аахайбат аакка барбытым. Тиһигин быспакка хоһооннор тиийэн кэлэ тураллара. Ардыгар кыланан да ыларым, оннук итэҕэтиилээхтик, киһини аһыннарардыы суруйара. "Ачыкы" да буоллаҕына, ол кыыс сордооҕу кууһан ыламмын, "ытамньыйыма, сэгэттэйиэм…" диэх айылааҕым. Ол эрээри, тирээн кэллэҕинэ, илэ бэйэтин көрдөхпүнэ, ол хоһооннор төбөбүттэн тахсан хаалаллара.

Күн-нэдиэлэ ааһан испитэ. Эппитим курдук, бэйэбэр сөрү-сөп үлэни, үөрэҕи булунан иллэҥ кэмим дэлэй этэ. Розалия Санна иллэҥ кэмнээхпин бэлиэтии көрөн биирдэ тыл бырахпыта, сыбаайбаҕа барса сылдьаҕын дуо диэн. Харчы кырыымчык кэмнэригэр баспытааталбыт тамадалаан эбии харчы булунар эбит этэ. Бэһиэлэй, бэрт эйэҕэс саҥалаах-иҥэлээх, дьээбэлээх да дьахтар чахчы даҕаны тамадалыан эрэ сөптөөҕө. Мин, тылбынан-өспүнэн кини кэнниттэн саппай уопсан иһэр киһи, дьэ ол сыбаайбаларыгар баран бэтиэхэттэн бэтиэхэни, көрү-нары үрдүттэн тутаммыт сыбаайбалары өссө киэргэппиппит. Кэлин өссө Зоялаах Инесса кыттыһан, олох да биир творческай хамаандаҕа кубулуйбуппут. Мин Хлопонины да, Өлүөскэни да угуйа сатыырым, кыбыстан төбөлөрүн быһа илгистэллэрэ, соҕотох уол буоларбыттан толло саныырым. Эмиэ да миэхэ ымсыырар этилэр, "кыраһыабай эйгэни" кытта алтыһарым иһин.

Арай биир сыбаайбаҕа сырыттыбыт. Мин улууспуттан ыалдьыттардаахтар. Билэр дьонум үгүстэр, ол иһин да кыбыста быһыытыйдым эрээри, тамадаалааһын аһара бэркэ ааста. Биһиги Санналыын остуолунан диэбит кэриэтэ үллэстэрбит. Өскөтүн Санна бастакы остуолга ыалдьыттары, олбохторуттан “хоҥуннаран” диэбиккэ дылы, бэһиэлэйдэтэр турукка киллэрэн бэлэмниир курдуга, оччоҕо биһиги дьэ иккис остуолга оонньуу арааһын оонньотон, ыллаан-туойан ыалдьыттарбытын күө-дьаа ыыталыырбыт.

Иккис остуол кэнниттэн быыһык сынньалаҥ кэмигэр биир билэр киһим миэхэ чугаһаабыта. Аҕам доҕоро этэ, хам-түм дьоммор баар эрдэхпинэ ыалдьыттыы кэлээччи. Өйдүүрбүнэн, өссө туох эрэ тойоно быһыылааҕа. Бастаан утаа сэрэхэчэйбитэ быһыылааҕа, иҥэн-тоҥон туоһуласпыта, дьэ онтон “билэр күөлүн балыга” аатыраммын бу курдук кэпсээннээх буолбута: “Дьэ, нохоо, бэркэ тамадалыыр эбиккин. Эдэр уол бачча үчүгэйдик дьону көҕүлүө дии санаабатаҕым”, – диэбитэ. Мин: “Туох баарынан, туох баарынан…” – диэн өрүү да махтаналларыгар үөрэммит киһи кыһаллыбатым. Киһим арахпата, туоһулаһара элбээтэ, ити тамадаалаан төһөнү ыларбын, төһө элбэх сыбаайбалары кэрийэрбин барытын ыйытта. Мин холкутук хоруйдаан иһэбин. Өҥө сыанатын истэн баран быһыылаах: “Оо, дьэ, кыра да харчыны өссө хас да буолан үллэстээхтиир эбиккит. Соҕотох бэйэҥ барарга санамматаҕыҥ дуо? Бэйэҥ ботуччу да харчыланыаҥ этэ, уонна мин көрдүм, соҕотох да тэрийиэх, салайыах кыахтааххын…” – диэбитэ. Мин дуоспуруннанан туран: “Көрүөхпүт”, – диэн эттим. Ол эрээри ити барыта сыбаайба сүпсүлгэнигэр умнулла быһыытыйбыта.

Кэлин санаан кэлбитим, чахчы даҕаны, арай бэйэм туспа бардахпына? Санна да арыт-ардыгар биһигини илдьэ барааччыта суох дии. Арааһа, үгүөрү харчыны төлүүр буоллахтарына, биһигиттэн көҥөнөн туораталыыра дуу диэх быстах санаалар Санна туһунан үтүө өйдөбүлбүн быһыта кэбийэллэрэ. Бэйэтэ даҕаны, киһи ыйыталастаҕына: “Билбэтэҕиҥ ордук, ону-маны ыйыталаһыма”, – диэн баспытааталын хаанын киллэрэн хоруйтан куотара киниэхэ эрэлбин симэлиппитэ. Мин эрэммэт дьоммуттан тэскилиир идэлээхпин. Саатар аҕам доҕоро эппит тыллара туспа өй-санаа ситимэ буолан мин дууһабар былыр үйэ иҥэн, буһарыллан, фантазиянан тупсарыллан бу төлө көтүөх курдуктара.

Туохтан саҕалыахпын билбэт этим. Санна хайдах тамадалыырын чинчийэрим, ордук итэҕэстэригэр тохтоон, ымпыгын-чымпыгын быһаара сатыырым. Соҕотох буоллахпына кыайыа суохпун диэн билинэрим. Санна дьахтар буолан элбэх туһанар тэриэбэлээх курдуга, мин эр киһи буоламмын, ол “тэриэбэлэрин” кыайан туһаммаппын.

Күүстээх үөрэтээһин саҕаламмыта. Кэнсиэртэри кэрийэрим, киинэлэри көрөрүм, кинигэ да ааҕа сатыырым. Сахабыт сиригэр эр киһи тамадаалыыра, бөдүүссэйдиирэ бэрт сэдэх көстүү эбит дьэ, ол иһин да миигин сонурҕаабыттара буолуо диэн өйгө оҕустараммын, эбии бэйэм талааммын сайыннарарга күһэллибитим. Ыллыырга, чабырҕахтыырга үөрэнэ сатаабытым. Чэ, быһата эттэххэ, тугу дьарыктамматаҕым баарай, култуураҕа сыһыаннааҕы барытын толоро сатыырым.

Саннаҕа төһө да эрэммэтэрбин, онтукабын биллэрбэккэ сылдьаммын кинилиин сыбаайбаларга сылдьыһарым. Ол эрээри бэйэм саҥа оонньууларбын киллэртиир буолбутум. Сыбаайба ыалдьыттарыгар ол сонун көстүү интэриэһинэй этэ, онтон Саннаҕа биллэн турар, суох. “Кэпсэппит былааммытын тутуһуохтаахпыт…” – диирэ. Ол эрээри кэлин ити саҥа киллэриилэрбин хайҕыы саҥарара. Бука, сэрэйбитэ буолуо, бу уол үөрэннэр үөрэнэн бэйэтэ туспа баран эрэр диэн.

Колледжпыт биһиэнэ улахан. Элбэх устудьуон үөрэнэр. Олортон кыра аҥаардара эрэ уопсайга олороллор. Ол да үрдүнэн уопсайга олорор устудьуоннары үксүлэрин билэттээбэккин. Ол элбэх устудьуонтан син биир ким эмит да бу сыбаайбалаары таптал таайтарыылаах сыһыаныгар сылдьар кэмнэрэ. Оттон сорох устудьуоннар бэйэлэрэ да буолбаталлар, балтылара-бырааттара, эдьиийдэрэ-убайдара уруу киэһэтин тэрийиэхтэрин сөптөөҕө.

Мин, оннооҕор бу колледжка киирдэ киирээт агитационнай үлэни ыыппыт киһи, сыбаайбалары иилээн-саҕалаан тэрийэрим туһунан билэр-билбэт ыччакка барыларыгар үөрэ-көтө, рекламалыыр тэҥэ кэпсии сылдьабын. Ол эрээри Саннаттан саллан, хаһыатым үлэһиттэригэр, уопсайым актыыбыгар биллэрбэппин. Онуоха, уочараттаах хаһыат таҥыллар кэмигэр, Зоя биир түгэни иилэ хабан ылан, тугу истибитин эппитэ: “Бэйэҥ туспа тамадалыы барыаххын баҕараҕын дуо? Оттон биһиги? Санна?”.

Зояны илиититтэн сиэтэн ылан подсобкаҕа киллэрбитим уонна: “Тсс… Саҥара сылдьыма эрэ!” – диэтим. Зоя кутталыттан да ини: “Сөп”, – эрэ диэн хаалла. Тахсан истэхпинэ: “Миигин илдьэ сылдьыый…” – диэн ботугуруур кэриэтэ саҥа аллайда. Мин өйдөөбүтүм – кини да харчылаах сири батыһыан баҕардаҕа. Миэхэ хамаанда наадата чуолкай, ылы-чып бэйэм кини туох оруолу ылыаҕын толкуйдаабакка эрэ төннөн кэлэн: “Мантан инньэ оччоҕо мин хамаандабар баар буолаҕын. Кимиэхэ да кэпсээбэккин, эппэккин, ол эн биһикки кистэлэҥмит…” – диэн итэҕэйимтиэ кыыһы олус интригалаан кэбиспитим. «Сөп-сөп, клянусь своей матерью”, – диэннээх ээ өссө.

Нэдиэлэ ааста быһыылааҕа, ол кэнниттэн, биир кууруһунньугум уол көрдөһүүлээх тиийэн кэлбитэ. Убайа уол, тыаҕа, куорат аттынааҕы улууска, уруу киэһэтин тэрийиэхтээх эбит да, уйунар харчылара кырата бэрт буолан, үчүгэй тамаданы булбатахтар үһү, онон миигин, саҥа саҕалааччы киһи сыаната кыра буолаарай диэн, ыйытта. Мин үөрүүнү кытта этиллибит суумаҕа сөбүлэстим. Өссө бара-кэлэ бэйэлэрэ массыына булан биэриэх буолан үөртүлэр. Зояны саныы биэрэн, “иккиэбит” диэтим. Ээ, өссө үчүгэй дэстилэр. Инньэ гынан, кэлэр нэдиэлэ бээтинсэтигэр эбиэттэн тэринэн тиийиэхтээхпит этэ.

Зояҕа эппиппэр, бастаан тута сөбүлэһэн баран, уйатыгар уу киирбит курдук, баран хааллаҕына, тугу-тугу куоттарыаҕын ырыҥалыыра. Санаатыгар, үөрэҕин, уопсайын барытын таҥнарар курдук кэпсэнэрэ. Мин эппитим: “Ханнык баҕарар быһаарыныы ылынарга киһи хорсуннуруохтаах. Эн куттанар, ыйааһынныыр буоллаххына, баһаалыста хаал ээ, бэйэм да баран кэлиэм…” – диэбиппэр, ып-ырыган кыыс өссө ырыахча ыгылыйа түһэн баран “ончу барсабын!” диэбитэ.

Били кимиэхэ да кэпсиэ суохтааҕын бигэргэтээри миэхэ элиэтиирэ элбээбитэ. Оннооҕор таҥнар таҥаһын кэлэн ыйытар, ону мин бэйэҥ бил ээ диибин да: “Мин сыбаайбаҕа барарбар хайдах таҥаһы кэтэрбин Инесса сүбэлээн-амалаан биэрээччи дии, билигин хайдах киниэхэ этиэмий”, – диир. Хайыахпыный, конспирацияны тутуһан, түөртэ-биэстэ таҥаһын уларытта-уларытта көрдөрөрүн тулуйан-тэһийэн олороохтоотоҕум үһү.

Бээтинсэ күн тирээн тиийэн кэлбитэ. Хомунуу-тэринии. Бу санаатахха, чахчы да Зоя биһикки ыккардыбытыгар “туох эрэ баарын” курдук иккиэн ыксаан-бохсоон, паараларбытыттан босхолонон, уопсайбытыгар тэҥҥэ кэриэтэ сүүрэн киирэн, таҥас уларыттан куотардыы ыстаннахпыт үһү.

Бастакы бэйэбит ыыппыт сыбаайбабыт диэтэххэ, син бэркэ ааспыта. Уонна, бары биир нэһилиэк олохтоохторо буоланнар дуу, куораттан кэлбит тамада ааттанаммыт дуу, биһигитини олус көрсүөтүк, иһирэхтик көрсүбүттэрэ.

Бүтэрин диэки, биллэн турар, тамада эрэ, ким эрэ, бары өйдөрүттэн көтөн хаалбыт дьон, айдаан-куйдаан, үөрүү-көтүү көмөтө суох көҕүлүттэн тардыллыбыта. Биһиги күлүккэ көһөммүт, барар эрэ кэммитин кэтэһэрбит. Эдэр ыаллар төрөппүттэрэ биһигини аҥаардас хамнаспытын эрэ биэрэн ыыппатахтара, устудьуон оҕо куруук аччык дии-дии ас-үөл бөҕөтүн көтөх муҥунан суулаан биэрбиттэрэ.

Дьэ ситигирдик бастакы холонуубут ааспыта. Уопсайбытыгар ким да билбэтэҕэ, билбит да буоллахтарына, кэпсэлгэ тарҕанан Санна кулгааҕар тиийбэтэх быһыылааҕа.

Үһүс этэ дуу, төрдүс дуу тэрээһиммит кэнниттэн, биир күн эмискэччи Саннаҕа барарга бирикээстээтилэр. Мин хаһыат туһата ини диэн туохха да кыһаллыбакка сүүрэн тиийдим. Кабинетыгар Зоя олороро. Инесса эмиэ баар буолуохтааҕа да, тоҕо эрэ суох этэ. Өлүөскэ мэлдьи суох. Санна эмиэ баспытааталын хаана киирэн тоҥуйдук кумааҕы хасыһа олороро:

– Бэҕэһээ вахтертан үҥсүү киирдэ, туох да көҥүлэ суох ханна эрэ барбыт үһүгүт дии?

– Бэҕэһээ?

– Иккиэн суоххут…

Мин туох диэн куотунуохпун толкуйдуу олордум, “билэр доҕорум сыбаайбатыгар буор босхо тамадалаан кэллибит” диирим дуу, онно саатар эмиэ тоҕо Зояны кыттыһыннардыҥ диэҕэ дии, туох диэбит киһии, вариантан варианы сыымайдыы олордохпуна:

– Чиэһинэ этэбит?

Оо, Зоя, киһини түһэн биэримэ даа…

– Биһиги дьоммутугар баран билсиһэн кэллибит, – диэт ойон туран миэхэ кэлэн санныбар сөрөннө.

Онно Розалия Санна сирэйин көрүө этигит, истиэ суоҕун истибит курдук хараҕын тиэрэ көрөн кэбистэ, айаҕын атыаҕынан атта, онтукайын илиитинэн эрэ саптарга күһэлиннэ.

– Ол иһин даҕаныы! Дьэ бэрт дии! Өссө мин “эс, ама бу иккиэн хайдах тапсан сылдьалларый диибин ээ”, чахчы оннук эбит дуу, эчитин истиэххэ үчүгэйиин! Туох диэхпиний, оттон, аныгыскыга миэхэ эбэтэр вахтерга сэрэтэн баран хойутуур буолуоххутун, биһиги икки холбоспут сүрэҕи араараары тугун бопсуохпутуй…

Мин да айахпын атыа эбиппин, Зоя хайдах уонна тоҕо түргэнник итинник толкуйдаан саҥара охсубута эбитэ буолла? Таах даҕаны кыыстаах уол туспа сылдьан хойутууллара, бииргэ кэлэллэрэ-бараллара онуоха эрэ тиэрдиэн сөптөөҕө. Ол эрээри, сыыһатык сымыйалаабыппыт. Сымыйалыы сорунан баран арыый атыннык, бэйэбитин албыннаппакка сылдьыахха баара…

Ити күн Зояны кытта улахан кэпсэтии барбыта. Чэ, ол мин кыыһа суоҕум иһин, Зояны биир ханнык эрэ уол сырсар үһү диэн истибиттээхпин, таһыттан үөрэнэр уол, уопсайга зайчиктаан киирэ-киирэ хоһун ааныгар маныыра, уонна тоҕо дьэ миэхэ сыыттанныҥ диэн ыйыпппытым. Зоя: “Өссө үчүгэй дии, айыкка, солуута суох киһини эрэйдиэхтэрэ суоҕа, уоллаахпын биллэхтэринэ, эрийсибэттэр ини”, – диэннээх. Онуоха: “Оттон мин? Арай биир эмэ кыыһы сөбүлүү көрдүм? Бу уол кыыстаах диэн тэйиччинэн сылдьыахтара дии…”.

Кэпсэтиибит түмүгэр син сөбүлэспиппит. Оонньуу-көр курдук сылдьыахха даҕаны. Саас даҕаны чугаһаабыта. Ол аата сотору үөрэнэн бүтүөхтээхпит. Аҕыйах нэдиэлэ биһиги кыыстаах уол курдук көстүөхтээх этибит, онтон сайын сатаспакка аатыран арахсыбыппыт эрэ баар буолуохтааҕа.

Дьэ ол эрэн, ити хорсун быһаарыныы, уонна ол иннигэр үөскээбит сымыйа мин олохпун тиэрэ туппут курдуга, олоҕум хара кэрчигэр көспүтүм…

Бастакытынан, тапталынан угуттанар, астына ааҕар хоһооннорум тиийэн кэлбэт буолбуттара. Мэктиэтигэр, суохтаабыт курдугум. Өлүөскэттэн ыйыппыппын, киһим баһын быһа илгистэр, “дьолун булбута” диир. Онно бастакытын кэлэйэ санаабытым, баҕар, ханнык эрэ кыраһаабысса кыыс суруйара буолуо дии, Зоялыын контракт түһэрсэн кэбиһэн, соҕотох сылдьар балаһыанньам суоҕуттан санаарҕаан ылбытым.

Иккиһинэн, Инесса. Саҥа билсэр сахпытыгар төһөтө кинини сырсаммын эрэйи көрбүппүнүй, төһөтө сыллыы-ууруу сатаабыппыный, ол тухары кини хараҕын халтаһата да хамсаабат этэ. Сөҕөрүм диэн, ол курдук кими да чугаһаппатаҕа, өрүү соҕотох эрээри, норуот кыыһа буолан, соҕотохсуйар диэни билбэт быһыылааҕа, мэлдьи хампаанньаҕа, мэлдьи үөрэ-көтө тугу эмэ да дьарыгыра сылдьарын көрөҕүн.

Доҕорго кубулуйбут кыыс, ити уларыйыылар тахсыбыттарын кэннэ эмиэ уларыйа түспүтэ. Мин сөҕөн эрэ кэбиспитим уонна Зоялыын туоралаан харчы өлөрөрбүтүн сэрэйэр дуу диэн кэпсэтиэхпиттэн толлорум. Син биир хаһан эмэ да кэпсэтиэххэ наада этэ. Тоҕо тосту уларыйбытын, тоҕо доҕордуу сыһыана сүтэн, күтүр өстөөҕөр кубулуйбуппун ыйыталаһаары, хаһыат таһаарыытыгар диэн сылтахтанан соҕотохтуу көрсүбүтүм:

– Инессаа, мин эйигин билбэт буолан эрэбин, туох буоллуҥ?

– Суох, туох буолуохпунуй? – ыйытыыга ыйытыынан хоруйдуур киһи ыйытыыттан халыйа сатыырын бэлиэтиир.

– Эт эрэ чэ, күнүүлээтиҥ дуо? Ити Зоя алҕаска саҥаран… – диэн истэхпинэ быһа түстэ:

– Мин эн тус олоххор ончу кыһаммаппын, – кэпсэтии уонна бүппүтүнүү туора тэлэн истэ.

– Эн саҕа тус олохпор кыһаллар киһи суоҕа дии?! Машалар, надялар, шуралар… тиксиһиннэртии сатыыргын умуннуҥ дуо? – диэбиппэр эргиллэн кэллэ, сирэйэ өссө кыырыктыйбыт:

– Миигиттэн эрэ тэйдин диэн. Уонна даҕаны, тоҕо өстүйбүппүн этэбин дуо?! Баар-суох дьүөгэбин албынныы сылдьаргын иһин! Эн курдук сүөһүгэ албыннатан, Зоя барахсан сымыйанан дьоллоно сылдьар. Эн сиэхсиккин киһи барыта билэр, бэйэҥ эрэ иннигин билинэҕин, дьону барытын абааһы көрөҕүн! Үтүө санаабар, баҕар, көнөөрөй, толкуйданаарай диэбитим, “горбатого только могила исправит!”.

Ити этэ-тыына турар кэмигэр өйбөр биир эрэ санаа: “Күнүүлээн кэбилэнэ турар”, – диэн буулаабыта. Эмиэ охсор буоллаҕына оҕустун диэн баран ыбылы кууһан ылбытым. Оннук уоскуйуор диэри, саҥарарын-үөхсэрин аахсыбакка тутан турбутум. Бүтэр уһугар: “Хайдах итинник быһыыланыахха сөбүй… Тоҕо куһаҕан майгылааххыный… Эйиэхэ туох итэҕэс баар буолан сүтэрбити көрдүүрдүү түүннэри-күнүстэри иирээки курдук тулалыыр дьоҥҥун муҥнуугун…”.

Өссө да элбэҕи ботугуруоҕун бэйэм барбытым. Суох, Инессаны аҥаардас сөбүлүү көрбөт эбиппин. Таптыыбын, хайыы сах дуу… Бэйэбинээҕэр ордук таптыыбын. Оо! Тоҕо мин куһаҕан адьынаттаах иитиллэн, улаатан тахсыбыппыный, тоҕо толкуйум эрэ барыта бэйэм туһата сылдьар идэлээхпиний? Сөпкө этэр Инесса, кини курдук кэрэ кыыс аттыгар мин баар буоларым сатаммат. Оттон Зоя, Зоя бэйэтэ билэр, биһиги иккиэн кистэлэҥнэнэн оонньуу сылдьабыт. Инессаҕа этиэхпин, туох туһа тахсыаҕай, син биир өйдүө суоҕа, син биир мин куһаҕаммыттан эрэ тахсыбыт быһаарыныы диэҕэ…

Өр бэйэбэр бүгэн сылдьыбытым. Элбэх санаалар, уһун-киэҥ анаарыылар мин төбөбүн буулаабыттара. Сүрүнэ – мин куһаҕан киһибин, бэйэмсэхпин, сөпкө да Аскалон Павлов ыллыыр – уһулуччу үчүгэй киһи диэн хаһан да суох. Мин көнүөм дуо? Суох. Саныыр санаам ньымата сылларга иҥэриллэн, хайдах даҕаны тосту уларыйар кыаҕым суох быһыыта. Хайдах баарынан эрэ диирбэр тиийэбин. Бэйэбэр сөптөөҕү олоҕум суолугар тобулуур инибин. Мин куһаҕан өрүттэрдээх да буолуубунуй, бу орто дойду сирин кырса миигин уйарын тухары олоруоҕум турдаҕа.

Быһылааннар Инессанан түмүктэммэтэхтэрэ. Этэргэ дылы, кистэлэҥмит ыраас мууска тахсыбыта. Ким эппитэ биллибэт, Санна биһиги Зоялыын туспа тамадалаан иирэ сылдьарбытын истибит этэ.

Дьиҥэр, оҕо санаабытыгар куһаҕаны оҥорон эрэбит диэбиттии кистии-саба сүүрэккэлээбит эбиппит. Санна ончу ол тамадаалаан харчы өлөрөрбүтүгэр кыһаллыбатаҕа. Хата, “маладьыастар”, кини үөрэҕин иилэ хабан ылан, бэйэбит оттомурбут тамадаһыт буолан эрэрбититтэн үөрэрин эрэ эппитэ. Кини кыыһырара, санаарҕыыра, киниттэн саһан, кистээн, албынныы-албынныы туора көйө сылдьарбытыттан этэ. Барытын эрдэттэн билэрэ эбитэ буоллар, биһиги өссө элбэҕи ситиһиэхпитин, өссө элбэххэ үөрэниэхпитин туһунан эппитэ-тыыммыта.

Зоя биһикки туох диэхпитий, саҥата суох, умса туттан муоста уруһуйун одуулуу турдахпыт. Арай Зоя эрэ ытыы сыспыта. Бастаан утаа ынчыктааһына суох “бырастыы гын” диэбит буоллаҕына, бүтэһигэр сыҥсырыйа-сыҥсырыйа, долгуйбут куолаһынан “бы-рас-тыы” диэни уоһуттан толугураппыта. Ол туран эмиэ бэйэбин кэһэтинэбин: “Акаары уол, таах сибиэ Зояны кыттыһыннаран. Билигин кини Саннаттан туора көрүллэн, албыннаабыт аатыран, бэйэтэ бэйэтин сэнэнэн сүгүн сылдьыа суоҕа. Дьүөгэтэ Инесса да өйдүүрэ биллибэт…”.

Мин бырастыы гын диэбэтэҕим. Өссө утары этиһиэх курдугум, “биһигини кыттыһыннарбакка хаалларан бэйэҥ тамадалыы барар этиҥ дии!” диэммин. Тоҕо онно ньоҕойдоһон тугу да саҥарбакка турбуппун айбыт таҥара билэр. Үөрэхпит бүтүөр диэри икки эрэ хаһыат тахсара хаалбыта, онон бэрт эйэ-дэмнээхтик үлэлэһэн бүтэриэххэ диэн, Санна бүтэһик уһугар эйэлэһэрдии эппитэ. Зоя Санна кабинетыгар хаалбыта. Мин, босхоломмут киһи, тахсан бардаҕым. Дьахталлар хайыахтарай, уоскутуна хааллахтара. “Сыыһатын билиммэт, сирэйэ кытаран да көрбөт” диэтэхтэрэ. Диэтиннэр.

Төһө да тула өттүбүттэн бары сиилиир харахтарынан көрө сылдьар курдуктарын иһин бэйэбэр эрэлбин ыһыктыбатаҕым. Хаһыаппытыгар ээл-дээл сыһыаннаһан үлэлиирбит. Бастакы кэмнэргэ хаһыат тахсарын аһара өйдүүбүн ээ, бары интэриэстээх ыччат остуол тула олорон ону-маны куолулууу-куолулуу илиискэ ол-бу уларытыы киллэрэрбитин. Билигин Зоялаах Инесса бэйэлэрэ да буолбатах, киминэн эбит да хаһыат матырыйаалларын хоспор аҕалан туумбабар хаалларбыт буолаллар. Төттөрүтүн, мин эмиэ кинилэри кыттыһаннарбакка, Өлүөскэҕэ тиийэммин: “Бу хаһыаты маннык таҥыахха”, – диэн быһааран биэрэбин.

Киһи бэйэтин эрэлин күүһүрдэригэр туох эрэ аһылыга наада. Туораттан көмө. Дьон барыта сиилиир кэриэтэ көрө сырыттаҕына, эрэлиҥ уостан иһэр курдук. Мин санаам түспүтүн кимиэхэ да биллэрбэт баҕаттан уруккум курдук харса суох саҥарар-иҥэрэр курдугум да, быһата, син биир уларыйбыт этим. Ким да миэхэ, уруккум курдук “ок, уол бэрдэ булан сатаабыккын”, “маладьыас!”, “бэркэ оҥорбуккун” диир киһи суоҕа элбэх күчүмэҕэйдэри үөскэтэрэ.

Бүтэһик хорсун быһаарыныым – хоһоонунан суруйбут кыыска хоруйдаабытым. Хоруйдуом дуо, туох баар кыһалҕабын чэпчэтэ таарыйа диэбиттии, чэ-чэ, чиэһинэйдик эттэххэ, ытамньыйар санааларбын үллэстэрдии сурук суруйан бэлэмнээбитим.

Өлүөскэни өр хаайан, хаһан да хоруйдаабатах бэйэм, бастакытын уонна бүтэһигин бу чуор соҕотох суругу суруйбуппун, кини төһө да дьоллоох буолан миигин умнубутун иһин, биэрэн кулу диэн көрдөспүтүм. Киһим да миигиттэн төһө да сылайдар, бүтэһиктээхтик диэн сөбүлэспитэ.

Хоруй сурук оннук төннүбэтэҕэ. Сити курдук бастакы куурус дуома бүппүтэ, барыта сир саарбах, үдүк-бадык сыһыаннаһыылар. Хата үөрэхпэр нуучча уола Олег түһэн биэрбэтэҕэ. Кэлин кинилиин онно-манна баран-кэлэн, ордук чугастыы бодоруспуппут. Санаабар, сахалартан тэйэн эрэр курдугум, ол саҕа таҥнарыы суох.

Төрөппүттэрим төһө да мин атын үөрэххэ үөрэнэ сылдьарбын сэрэйдэллэр, субуоннаатахтарын аайы: “Бэркэ үөрэнэ сылдьабын… кэпсиир соло суох… бүттүбүт чэ…” – диэн куотунан иһэрим. Сайын дойдубар төннүөхпүн баҕарбатаҕым. Куоракка, били бииһирэ сыспыт куораттааҕы доҕорбор көһүөхпүн Олег Мииринэйгэ ыҥырбыта, бииргэ баран үлэлээн кэлиэх диэн тыл бырахпыта.

Бу бүгүн бараары сырыттахпына “Ачыкыны” көрсө биэрдим. Шураны. Шура син уларыйбыт курдуга, утуйан хаалбыт саҥарар манерата быдан уларыйан, арыый доҕуһуоллатан диэбиккэ дылы, интонациялаахтык саҥарара. Мин эмиэ бэйэмсэх, бүтүн аан дойдуну абааһы көрбүт киһи “эмиэ үөҕээри кэллэ дуу” дии санаабытым, сурук ыыттылар диэн тиксэрээччинэн кэлбит эбит. Мин хомуна-тэринэ сылдьар буолан арыйан да көрбөтүм, уонна да, буолбут бүппүтүн кэннэ диэн кыһамматаҕым. Шура киһилии кэпсэтэ сатаабыта, солом суох, “быраһаай” да диэбэтэҕим, тугу да саҥарбакка туора хаампытым.

Көтөөрү аэропорка олорон сурукпун санаан, ааҕарга соруннум.

“Эн суруккун туппутум. Бастаан туох диэн хоруйдуохпун билбэт этим, син биир да эн мин буоларбын биллэххинэ, сүүрэн кэлэн киһини өссө күүскэ долгутан, ууга уокка түһэриэҥ дуу. Миигин билэ сатаабыккар үөрбүтүм даҕаны.

Чэ, ол хааллын. Эн суруккар эрэнэр киһим букатын суох буолла диэбиккин. Ити сымыйа. Эн бэйэҥ дьон эрэлиттэн таҕыстыҥ. Албыны-түөкэйи өрө туттуҥ. Мин эйигин итинник эрэ буолуо дии санаабатаҕым. Онно эбии өссө миигин булкуйаҥҥын.

Сэрэйдиҥ ини, мин Зоябын. Эйигин бастакы мунньах күнүттэн сөбүлүү көрбүтүм. Ол эрээри эн курдук уол миигинньик кыыһы хантан көрүөй диэн түүннэри сыттыкпын эрэ илитэр курдугум.

Эйиэхэ анаан суруйбут хоһооннорбун, күлүү-элэк гыммыт курдук хаһыакка таһааран иһэргиттэн ончу кыһыйарым, кыыһырарым да, оҕолор сэргии ааҕалларын иһин аахайбат буолан барбытым. Эйигин бэйэтин өйдөөрөй, өйдөнөөрөй диэн да син биир хоһуйан ыыта турарым.

Мин эйигин таптыыбын. Таптыыр этим. Билигин эн эмискэччи Мииринэйгэ бардым диэн туран кэлбиккин. Бараҕын буоллаҕа. Санна бырастыы дииргин күүтэр этэ. Инесса да уоскуйан, эйигин аһыныахча кэпсиирэ. Улахан сыыһаны оҥоро иликкинэ киһилии Санналыын уонна Инессалыын эйэлэс. Оннооҕор Шура былыргыны былыт саппыта диэн кыһаллыбат.

Оттон мин… Мин салгыы үөрэнэр санаам суох. Эһиил үөрэнэ да кэллэххинэ, мин суох буолуоҕум. Тоҕотун эппэппин, билэ сатаама.

Быраһаай…”.

Бу суругу ааҕа олорон харахпыттан уу тахсыбытын бэйэм да билбэккэ хаалбытым.

Оо, Зоя! Хайдах сэрэйбэтэхпиний, хайдах өйдөөбөтөхпүнүй? Билигин кэлэн ааспыт ааста, сүппүт сүттэ. Зояны санаан кэллим ээ, бу олорон, чахчы даҕаны мэлдьи кини аттыбар баар буола сылдьыбыт эбит дии, бу хаһыат оҥорорбутугар аттыбар олоро сатыыра, тамадалыыр кэммитигэр, онтон иккиэйэх кистэлэҥнэнэн, кини сүрэҕэр таптал төлөн уотун умаппыппыт… Чаҕылыччы умайар хара-харахтара, ыгыылаах-долгутуулаах истиҥ кэрэ саҥата, арыычча да уларыйа быһыытыйар кыбыстыбыт хамсаныылара – Зоя мэлдьи итинник дьүһүннээх, көрүҥнээх дуу диирим, мин эрэ аттыбар тосту уларыйаахтыыр эбит дии.

Оо, арай… арай эрдэ сэрэйбитим буоллар, таптыам этэ дуо, эйигин? Хоһоонноргунан умсугуйа-умсугуйа, астына ааҕан, оннооҕор Шураны кууһан ыламмын “ытамньыйыма, сэгэттэйиэм…” диэхпин баҕарарым. Арай эрдэ билбитим буоллар, дьиҥнээх кыыстаах уол курдук сылдьыа этибит дуо?

Дьэ билбэтим, эмиэ төбөбүн туолуо суох фантазиялар кыайаллар… Киһи олоҕун хос төнүннэрбэт. Киһи олоҕо – уус-уран айымньы буолбатах. Миигин таптыыр эбит диэн ол аэропорка олороммун, барытын быраҕан кэбиһэн баран, уопсайбар сүүрэн тиийбэтэҕим. Зояны булан “бырастыы гынарыгар” хоолдьуктаах бэйэм хоҥкуйан туран көрдөспөтөҕүм.

Мииринэйгэ тиийбитим. Онно атын олох саҕаламмыта: саҥа доҕоттор, саҥа эйгэ, саҥа хорсун быһаарыныылар. Ол эмиэ бэйэтэ туспа номох. Аҕыйах ый иһигэр уопсайга кыстаабыт кэмнэрбин умнарга дылы этим, ол иһин иккис сылын төннөн кэлэн, өр үөрэммэтэҕим, Мииринэйгэ көһөргө тиэтэйбитим.

Ол түмүгэ – бу хочуолунайга баара-суоҕа хачыгаар идэтин баһылаан үлэлии-хамсыы сырыттаҕым. Тылым-өһүм сытыыта туохха да туһалаабата, бэйэм да иитиим билиҥҥи олоххо сөп түбэспэтин курдук. Сатамматаххына ончу сатаммат эбиккин.

Холобур, Мииринэйгэ да өр түптээн үөрэммэтэҕим. Бастакы үлэбэр эмиэ. Үксүн биир биричиинэнэн – дьону кытта сатаспаппыттан. Билигин, биир боростуой үлэҕэ да өр үлэлиэ суох курдукпун – сатаспакка эмиэ уурайбытым баар буолуо ээ… Инесса сөпкө да мин кэскилбин быһаарбыт – “горбатого только могила исправит”…

Бассаап

Биичэ убайын үлэлиир маҕаһыыныгар кыралаан харчы өлөрүөҕүттэн устудьуоннуур олоҕо биллэ тубуста. Кини убайын биир эмит күн охранатыгар солбуйан ылар. Тугу гыныа баарай, кинигэ ааҕардаах, сурунардаах буоллаҕына, экран иннигэр видеокамера устарын маныы-маныы үөрэҕин толорор.

Хата ол оннугар били "Джинса"-ҕа сөбүлүү көрбүт стрич ыстаанын ылынна, иккитэ быыс булан 3D киинэҕэ сырытта, кэм устудьуон доҕотторун кытта хаалсыбакка кафеларынан кэрийэр кыахтанна.

Аны билигин барыта ситиэҕин төлөппүөнэ "мас". Онтон санаата түспэт, үгүс үөлээннээхтэрэ мас төлөппүөннээхтэр, ким да ону сиилээбэт. Ол эрээри ити үчүгэй андроид төлөппүөннээхтэр барыны бары билбит буолаллара, интернети хасыһаллара хайыыллара, үөрэххэ аһара туһалаах тэрил быһыылаах. Аны кыргыттар уолаттары кытта билсэр, уолаттар кыргыттары кытта эрийсэр эбиттэр, туох эрэ батсаап диэн программанан. "Бассаапка суруйбуттара дии…" диэтэхтэринэ Биичэ мас төлөппүөнүн санаан кэлэн санаата түһэр. Убайы хайыталаһан түөрт-биэс күн солбуйдахха, били "Телмарка" сылдьан сөбүлүү көрбүт төлөппүөнүн ылыныа ээ! «Галакси» диэн этэ. Иннигэр-кэннигэр камералаах, биир камерата вспышкалаах, онто 8 мегапиксель хаачыстыбалаах (мегапиксель диэн тугун билбэтэр даҕаны, мас төлөппүөн камерата 1,2 мегапикселлаах, ол аата 8 диэн өссө ончу үчүгэй диэн сабаҕалаабыта), 5,25 дюймнаах экраннаах, чэ, ол сыыппараны улаханнык өйгө тутар наадата суох, Николай Валуев ытыһын саҕа диэтэххэ өйдөнөр, уонна бары-бары функциялара, программалара барыта баар төлөппүөн. Аны туран сыаналааҕынан кууруһугар баар оҕолорун төлөппүөннэриттэн барыларыттан ордоро буолуо.

Суох, эһиги үчүгэмсийээри, барыларыттан ордон киһиргии түһээри ити төлөппүөҥҥэ ымсыырбыта буолуо диэмэҥ, Биичэ уруккуттан материалист буолбатах. Өс хоһоон этэринии, кэччэгэй иккитэ төлүүр, онон чэпчэкини ылан сотору-сотору төлөппүөнү уларытыахтааҕар биирдэ сыаналааҕы ылан баран болдьоҕо бүтүөр диэри сылдьыллыахтаах. Бииргэ үөрэнэр доҕоро кыра сыанаҕа туттуллубуту атыылыы сатаабыта да, уол тута аккаастаммыта, хас илиигэ сылдьыбыта биллибэт, өссө куһаҕан дьыалаҕа эриллибит буоллаҕына көҥүлэ, ол иһин да Биичэ курдары маҕаһыынтан атыылаһар ордугун билэр. Икки сыллааҕыта, бэйэтэ нэһилиэгэр баар эрдэҕинэ, аҕата киһи куоракка кэлэ сылдьан харчытын харыһыйан табаарыс кытайдартан чэпчэки сыанаҕа бензопила ылан турардаах. Чэпчэкитэ, тута-хаба сылдьыахха үчүгэй чөкө тэрил этэ. Үөрэ-көтө сааһыары саһаанныы тахсыбыттара ээ. Кумааҕыга суруллубутун курдук инструкциятын барытын толорон үлэлэппиттэрэ. Бырылаан тыаһа кыратыын, сэбиэскэй "Дружба" буолуо дуо, эстэрэ да дөгөм. Бастакы маһын арыы быһаҕа арыынан ньалҕарыйарын курдук батары киирбитэ, иккиһигэр кыратык буксуйбута, үсүһүгэр кэлэн ончу да аккаас биэрбитэ. Сытыылаан-нарылаан эмиэ үстэ батары түстүлэр, ол кэннэ аны эстибэт буолла, эһэ сатаан стартерын ибили тардыалаан харыардан кэбиспиттэрэ. Бүттэхпит ол. Муннуларын анныларыгар ботугуруу-ботугуруу сэбиэскэй "Дружбаларыгар" төннүбүттэрэ. Онтукаларын төһө да сөбүлээбэтэллэр, хаппырыыстаан көрдүн эрэ, аҕыйах мүнүүтэ иһигэр бүтүн бэйэтин ыһа охсон хос таҥаллар этэ.

Ол иһин да Биичэ чэпчэки сыаналаах тэрил эрэйи көрдөрөрүн билэн, "Телмарка" баар сыаналаах «Галаксины» ылбыта. "Мас" төлөппүөнүн "уонна баҕас туһата суоххун" диэн киэр илгибэтэҕэ, таҥара сэрэҕи сөбүлүүр, баҕар, бу үчүгэй төлөппүөнэ аккаас биэрэр түгэнигэр туһалыа диэн ууруммута. Сэбиэскэй "Дружбатын" курдук.

Бастаан утаа ылбыт кэмигэр хап-хара бриллиант тэҥэ кылабачыйар хара өҥнөөх төлөппүөнүн хараҕын харатын курдук харыстаабыта. Харыстыыра эрэ, уонна эбии хайдах хасыһыан билбэт да этэ. Доҕотторугар көрдөрүөҕүттэн ыла, кинини кыралаан үөрэтэн барбыттара. Төһөтүн үчүгэй да төлөппүөнүн иһин уу кыһыл оҕо курдук өйө-санаата кураанах буолар эбит бу тэриллэрэ, ол иһин программаттан программа киллэртэрэн сайыннаран иһиэхтээх эбиккин. Биичэ, уу кыһыл оҕо улааттаҕына бастаан оонньуурун курдук, оонньуу үлүгэрин киллэртэрэн оонньуунан үлүһүйбүтэ. Үөрэҕэр да мөлтүү сыспыта. Кэбис эбит диэн, ол дьыалатын бырахпыта. Ийэтэ эмиэ Бразилия сериалларынан "ыалдьа" сылдьыбытын аһара бэркэ билэр, ол иһин кэлин дьиэлэригэр тэлэбииһэри тымныы хоско көһөрөн, биирдэ эмэтэ сонун көрөр буолбуттара.

Бассаабы төһө да бастаан киллэртэрдэр, хайдах туттуоҕун билбэт буолан кыһаллыбакка сылдьыбыта. Онтон суруктан сурук билэр дьонуттан киирэн барбытыгар утаппыт ууну омурдубуттуу улугура умса түспүтэ. Дьоно аах дойдутуттан хаартыска ыыталлара көрүөххэ астыгын, бэйэтэ сылдьар курдук сананара, нэһилиэгин группатыгар киирэн, дойдутун сонунун – күннээҕи ыаһаҕын барытын билэ олороро. Аны группалары кэрийии саҕаламмыта. Группаттан группаҕа киирэн, билэр-билбэт дьонун кытта кэпсэтэн, уолбут дьэ күнүн-ыйын онно барыыр этэ. Бултуурун сөбүлүүр бэйэтэ "Байанай" группата, түбэлтэлэри сэргиир бэйэтэ "Хараҥа хос" группата, эппитим курдук, нэһилиэгин киэнэ, аймахтара, кылааһынньыктара, устудьуон доҕотторо бары тус-туспа группаҕа үмүөрүһэннэр күн аайы кэпсэтэллэрэ элбэҕин. Уолбут аттыгар олорор доҕотторун кытта кыайан да айах аллайан кэпсэтэр кыаҕа суох туруктаммыта, соло булла да төлөппүөнүгэр бүк түһэн ыйытыктарга, тойдорго-майдарга хоруйдаары суруйан тахсара.

Бассаапка да сыһыан үөскүүр эбит. "Хараҥа хос" группатыгар биир "Oksi" диэн ааттаах, суруйарыттан сэрэйдэххэ, кыыс, уолбут санаатын табардыы хоруйдаһара, биир эмит кэпсэтии тиэмэтигэр сөпсөспүт кинилэр эрэ буолар курдуктара. Ый курдук ол Окси диэн кыыстыын биир группаҕа олохсуйан олорон, кыра кыралаан кэпсэтэн, билсиһэн барбыттара. Билсиһиэхтэрэ дуо, ис киирбэх, били үйэлэрин тухары бэйэ-бэйэлэрин билэр доҕордуулар курдук суруйсаллара. Онтон, эрэбилгэ киирбит диэн буолуо, Окси Биичэни атын группаҕа ыҥырбыта. "Дьиктилэр-дьиибэлэр" диэн. Окси бэйэтэ администратор буолан сир үрдүгэр баар интэриэһинэй түбэлтэлэри мунньан-хомуйан ыыталыыра. Уолбут хас биирдии Окси ыыппыт кэпсээнигэр "смайлик" туруоран иһэрэ, анаалыыстыыра, кириитикэлиирэ, быһаарсаллара. Группаҕа баар 98 киһи Оксилаах Биичэ күн аайы тугу ырытыһалларын ааҕар эрэ курдуктара:

Окси: – Били куоска ноутбукка бэчээттээбит диэн наһаа дии…

Биичэ: – Онтон алҕаска ноутбукка үрдүгэр сүүрүккэлээбитэ сурук буолан тахсан хааллаҕа дии.

Атын нүөмэр: – Тугу этэҕитий?

Окси: – Ээ, суох, Витёкка эттим…

Атын нүөмэр: – Ону личкалаһар кыаххыт суох дуо?

Биичэ: – Өйдөөбөт буоллаххына, кыттыһыма ээ, Окси, таһааран кэбис эрэ, түбэлтэни да аахпакка эрэ…

Окси удалил (а) Атын нүөмэр.

Кэлин, бэйэлэрин сыыһаларын өйдөөн, күннээҕи ыаһахтарын, ким тугу сиэбитин, хайдах туруктааҕын, тугу гыныахтаахтарын ордубут 97 группа дьоно бары билэ олорботторун курдук аҥаардас бэйэлэрэ суруйсар буолбуттара. Ол тухары уол да, кыыс да өттүттэн улаханнык чугасыһар, билсиһэр санаалара суоҕа. Уолбут да симик, сэмэй буолан, кыыс күннээҕи статуһун эрэ маныыра, аны туран Окси бэйэтин хаартыскатын туруордаҕына даҕаны, хаартыскатын Пикассо уруһуйун курдук оҥорон, бэйэлээх бэйэтин киһи билбэт курдук оҥорон кэбиһэрэ. Уолбут да кыбыстан, сирэйин оннугар "Байанай" группаттан хачайдаан ылбыт аарыма кырдьаҕас хартыынатын сыбаабыта.

Арай биирдэ Биичэ, хорсун санааламмычча, бу курдук кэпсэппитэ:

Биичэ: – Эйигин кытта кэпсэппитим ыраатта дии.

Окси: – Нуу…

Биичэ: – Илэ бэйэҕинэн көрүөхпүн баҕарар эбиппин.

Окси: – Мм…

Биичэ: – Көрсөбүт дуо?

Окси: – Хаһан эмит…

Биичэ: – Тоҕо?

Окси: – Туохха ыксаатыҥ?

Биичэ: – Ээ, суох… оччоҕо хаартыскаҕын ыытыый…

Окси: – Кэлин.

Биичэ: – Тоҕо?

Окси: – Ону көрөн тугу гыныаххын баҕараҕын? "Страшная такая" буоллахпына, кэпсэппэппин диигин дуо?

Биичэ – Эс, суох! Билбэтим, алҕаска ыйыттым. Эйигин, хараҕа суох дүлэй бэйэҕин аҥаардас өйдөһөрбүтүн да иһин сөбүлүү көрүөм этэ.

Окси: – Аһаа… Хараҕа суох буолан баран бу бассааптыы олоробун.

Биичэ: – Оонньоон эттим. Оччоҕуна инникитин көрсөр эрэл баар дуо?

Окси: – Майгыгыттан көрүөхпүт…

Чэ, ити курдук биир күн Биичэ сыһыанын чугаһата сатаабыта да, салгыы бэйэтэ туох эмит диэтэҕинэ сыһыаны ордук буортулуом диэн ити тиэмэҕэ чугаһаабатаҕа.

Күн-ый ааһан испитэ, бүппэт бассаап кэпсэлэ "Төлкө" арамааны куоһарбыта… Сессия бүтэн, кыһыҥҥы сынньалаҥ саҕаланан, устудьуон доҕоттор дойдуларыгар тэскилиир күннэрэ тирээбиттэрэ. Биичэ эмиэ кыната кууран, такси сакаастаабыта.

Өлүү болдьохтоох диэбиккэ дылы, Окси эмиэ, төһө да атын улуустан сырыттар, суоллара биир федеральнай трасса эбит, Биичэ сакаастаабыт такситыгар түбэһэ биэрэн айанныыр чиэскэ тиксибит.

Биичэ массыынаҕа киирэн, кэнники сидиэнньэҕэ, кимиэхэ да киирэр-тахсар дьоҥҥо мэһэйдээбэккэ ырыа истэ-истэ бассааптаары түгэҕин булан олоруммута. Массыына туоллар туолан испитэ. Окси, дьиҥнээх аата Ксения, Өксүүнньэ, бүтэһик киирбитэ. Хомойуох иһин, сидиэнньэтэ таҥнары олорон айанныыра эрэ ордон хаалбыт. Онто суох уһун айаны сүгүн тулуйбат кыыс, таҥнары айаннаатаҕына, били айаҕынан тахсара өссө өтөн кэлээччи. Инники миэстэлэргэ саастаах дьахталлар олороллоро, кинилэрдиин миэстэ атастаһыан саараабыта. Арай, аһыллардаах түннүк аттыгар, түгэх муннук сидиэнньэҕэ биир уол наушнигынан кулгааҕын бүөлэнэн төлөппүөнү хаһа олорор. Дьахталларынан көрдөһөн уолу ыҥыртарбыта:

– Баһаалыста, миэстэбитин атастаһабыт дуо, мин таҥнары айаннаатахпына куһаҕан буолабын, – диэтэ Өксүүнньэ.

– Тоҕо? Мин бастакы булан олоруммутум дии, – диэтэ Бииктэр.

– Эдэр уолгун дии, бу саастаах чүөчэлэр эмиэ таҥнары айанныылларын сөбүлээбэттэрэ буолуо, – Өксүүнньэ өссө да көрдөһөр.

– Иннигинэн тобуктаан олор ээ, мин миэстэбиттэн туораабаппын, – Бииктэр билэр, бу кыыһы мааҕыын такси суоппара чугас улууска түһүөхтээх диэбитэ, кылгас айаны тулуйа түһүө буоллаҕа диэн аахайбат.

– Наһаа ынырыккын дии! – Өксүүнньэ харааһынна, ама да буолтун иһин, билиҥҥи үйэҕэ джентельменнэр сүппүттэрэ сүрүн.

Кэпсэтиилэригэр саастаах дьахталлар кыттыстылар, дьэ эдэр уол эрээри, кыыс аймаҕы харыһыйыах баҕайыта диэн уолу хото олордулар. Уол онно эрэ кыһаллыбат, наушнигын төттөрү иилинэн, ырыа музыкатыгар дөйөн бассааптыы олордо.

Биичэ: – Биһиги хоҥнон эрэбиит…

Окси: – Мин эмиэ. Саҥа олордум. Куһаҕан да таксии!

Биичэ: – Биһиэнэ эмиэ. Олорбутум чаас буолла, куораты кэрийэн пассажирдары хомуйа сырыттахпыт үһү!

Окси: – Хаһан эрэ дьиэбэр тиийэбин.

Биичэ: – Миэхэ сотору сибээс сүтүө, сибээскэ таҕыстахпына биллиэм, үчүгэйдик айаннаа, чыычаах!

Окси: – Эн эмиэ, поке…

Өксүүнньэҕэ сол да ким да туораан биэрбэтэҕэ, ол иһин суоппар, ардыгар киһитэ элбээтэҕинэ, кэннигэр ааһар проходка уурар олбохтоох сылдьар, онтукайын кэнниттэн хостоон, кыыска оҥорон олордубута. Кэннигэр кэтэҕэ суох да буоллар, киһи син иннинэн олорон айанныыр олбоҕо.

Аара суолга массыына тохтообутугар уолбут кыра наадатыгар тахсан киириэҕин баҕарда. Ааныгар тиийиэҕин били кыыс мэһэйдээн олорор:

– Баһаалыста, туоруоххут дуо?

– Суох ини, – диэтэ Өксүүнньэ, иэстэһэр санаата киирэн.

– Мин тахсыахпын наада, ыксаатым.

– Мин булан олоруммут олбоҕум. Тоҕо туораан биэриэхпиний?

– Ииктээри ыксаатым буолбат дуо?! – Бииктэр кыыһырда.

– Уһун айаҥҥа ыксыыр киһи подгузниктаах сылдьыахтаах. Мин бу айахпынан тахсарын иһин куһаҕан бакыаттаахпын, – Өксүүнньэ күлүү гынан бүтэр санаата суох.

– Туох ньаҕай кыыскыный?!– уолбут ончу ордоотоон туран кэллэ, кыыһы саҕаҕыттан хаба тардан ылан инники сидиэнньэ диэки илтэ, уонна бэрт ыксалынан таһырдьа ойдо.

Чүөчэлэр да, Өксүүнньэ да өр күлсэ олордулар. Кэһэттилэр.

Уол туох да саҥата суох кэннигэр барда. Санаатыгар, итинник кыыһы хаһан да көрсүө суоҕун саанан, көрсөр да күнүгэр, аахайыа суоҕун тымтыктана олордо. Кыыс эмиэ соруйан уолу тобулута көрөн ылбыта, көрсөр күннээх буолуохпут диэбиттии, кэһэтиэҕим диэбиттии.

Сити курдук айаннаан кыыс дойдутугар кэлбитэ. Уол салгыы айаннаабыта. Оксилаах Биичэ бассаапка бэйэ-бэйэлэрин ахтыһа-ахтыһа суруйсаллара, Өксүүнньэлээх Бииктэр бу баар олохпутугар күтүр өстөөхтөр буолбуттара.

Оо, аныгы олох! Дьэ дьиктигин!

Гамма

Кинини бэрт эдэр эрдэхпинэ көрсүбүтүм… Билигин ол көрсүһүү улахан суолтаны оонньообот курдук, мин өйүм-санаам эрэ будулуйбут туманын быыһыгар туох эрэ астыгы, кэрэни, остуоруйалыы оҕотук тапталы санатар. Гамма…

Дьикти ааттаах кыыс Гамма мин олоҕум биир кэрчигэр бэрт интэриэһинэйдик киирэ сылдьыбыта… Оо, ол кэмнэри санатыһабыт да, чэ, тапталым тиийбэтэх иэйиитин иһийэн олорон истиҥ дуу…

Эдэрбин. Хараҕым дьиҥнээхтии, киһилии аһылла илик буолан, олоҕум тулата бэрт дьиибэтик, бэрт интэриэһинэйдик, сир-дойду миэхэ эрэ анаан үөскээбитин курдук көстөр кэмнэрэ этэ. Бэйэм да кыаҕым-сэниэм толору, энергия бөҕөтө, калейдоскоптуу олоҕум оргуйара – үөрэнэ охсорум, волейболлуу ыстанарым, библиотекаҕа кинигэ көрдөөһүнүгэр, итини ааһан теннистии, доҕорбор сылдьан ырыа устан, сериаллары үрдүнэн-аннынан көрөн, барыны-бары да гынар курдугум. Тугу гыммыппын бука өйдөөбөккө да хааллыгыт, мин бэйэм да онуоха өйдөбүл биэрбэккэ олохтон астынар эрэ курдук күн былаһын тухары түбүгүрэн тахсарым…

Арай биирдэ теннистии туран хараҕым биир ааһан иһэр кыыска хатана түспүтэ. Теннис остуола көрүдүөргэ турара, перерыв этэ, киһи бөҕөтө ааһара да, тоҕо эрэ ол кыыһы бэлиэтии көрбүппүттэн бэйэм да сөхпүтүм. "Оонньоон ис эрэ!" – диэн саҥа аралдьыппыкка дылы буолбута, мээчигим былыр үйэ көрүдүөр муннугун булан бөкүнүйэ сылдьара.

Тоҕо кинини эрэ бэлиэтии көрбүппүнүй, дьиибэ, кини мин да диэки көрбөтөҕө ээ, үөрбүт бэйэтэ дьүөгэтин кытта сиэттиһэн тугу эрэ быһаарса иһэллэрэ. Кинини көрүдүөр саҕаланыыта өйдөөн көрүөхпүттэн хараҕым далыттан сүтүөр диэри туохтан туймааран турбуппун быһаара сатаабытым.

Кыра уҥуохтаах, хатыҥыр, уһун сыҥаахтаах, сырдык эттээх-сииннээх, уһун суһуохтаах… Ким эрэ, ханнык эрэ доҕорум бэрт дөгөмнүк этэн кэбиспитэ ээ, бэйэм буоллаҕына суох. "Таба муоһуттан оҥоһуллубут ювелирнай оҥоһук курдук кыыс", – диэбитим мин. Эчи уранын, эчи синньигэһин, дьүһүнэ-бодото буолбатах, бэйэтэ туттара-хаптара чарааһын-нарынын… Ханнык остуоруйаҕа аахтым этэй, фарфоровай кыыс алдьанан хаалыам этэ диэн бэрт кутталынан атаҕын төбөтүнэн эрэ хаамар, дьэ ол, ол кыыска тэҥнии көрбүтүм, дьэ ол остуоруйаттан тиийэн кэлэн миэхэ көһүннэҕэ диэбиттии санааммын билсэргэ соруммутум.

Буоларын курдук, чугас уолаттартан ыйыталаһан саҕалыыбын: "Кимий ити?". Улахан болҕомто биэрбэккэлэр: "Гамма дии, былырыын үөрэнэ кэлбитэ". Баҕар, мин харахпын аалар быылтан ыраастыыр эрэ курдук санаабыттара буолуо, киһитэ мин хайдах чугаһыахпын оҥостунабын.

Гамма! Тугунан тыынаҕын, тугу интэриэһиргиигин, тугу сөбүлүүгүн, уолтан туох дьайыытын күүтэҕин? Соло булларбын эрэ кинини кэтииртэн-маныыртан бокуой булбаппын. Тугу гынарын күнтэн күн билэн иһэр курдукпун да, сол сылдьан алҕаска харах харахха көрсөн ыллахпытына, дууһабар уот умайан күөдьүйэн ылара, кытара-кытара куотар аакка барарым.

Хас күн буолбута буолуой, мин харахпын киниэхэ уурбуппун сэрэйбит этэ. Сэрэйбэккэ, кэннин хайыста эрэ мин мэлдьи биитэр саһа соҕус, биитэр тиэрэ туттан турарым кэннэ…

Биирдэ оннук кэтээн кэриэтэ саһан турдахпына илэ бэйэтинэн тиийэн кэлбитэ уонна: "Көрүүй, баһаалыста, миэхэ көмөлөһүөҥ дуо?" – диэн туох эрэ таһаҕаһын уопсайыгар диэри иттэрбитэ. Ол баран иһэн дьэ билсибиппит ээ. Арахсарбыт саҕана халлааҥҥа көтүөх киһини дуу, кыбыстан тимириэҕин сир кытаанаҕыттан иҥнэн кыаллыбакка турар киһиэхэ дуу быһаарбыта: "Дьэ бэрт, мантан инньэ билсэр буолуохпут, туох эмит наада буоллаҕына, эн да миэхэ биллээр, көмөлөһүөм турдаҕа…" – диэн бэрт аанньал этэрин кэриэтэ эппитин кулгааҕым истэн хаалбыта.

Уонна ол кэнниттэн сүгүн-саҕын сылдьыаҥ дуо, сүрэҕим күөрчэх курдук ытыгынан ытыллыбыта, дагдалыы үллүбүтэ-үлүһүйбүтэ – күн аайы, күҥҥэ хаста даҕаны Гамманы эрэ көрсөр, Гамманы эрэ кытта кэпсэтэр баҕаттан ону-маны сылтах була-була чугаһаатаҕым үһү. Бу санаатахха, наһаа да күлүүлээхпин эбит ээ, сөбүлүү көрөрүм ол-бу арааска тиэрдэр да эбит. Гамма да күлэрэ эрэ буолуо, тугу саныырбын, иэйиибин чиэһинэйдик эппэккэ кини тула өрө күүрүллэ ону-маны саҥарарбыттан…

Доҕордоспуппут. Доҕордоһуу диир буоллахха. Мэлдьи үөрэ-көтө сылдьар, олоҕу ыраас дьэҥкир өттүттэн көрөр, сыаналыыр кыыһы наһаа да сөбүлээбитим. Кини аттыгар сырыттахха, тулалыыр эйгэм мэктиэтигэр сырдыыра, кустуктуу араас өҥүнэн оонньуура. Араас өҥ уонна тыас гамматынан…

Күн аайы мин киниэхэ тиийэрим, күммүт онтон саҕаланара. Биһиги иккиэн дорооболоһон баран, үөрэххэ ыстанарбыт. Доҕотторбут да бэлиэтии көрөн барбыттара. "Бу дьон… туох эрэ, туох эрэ … баар!" диэтэхтэринэ, бииргэ да сылдьаммыт, тус-туспа даҕаны: "Эс! Доҕордууларбыт эрэ", – дэһэрбит. Ол эрээри киһитэ мин сүрэҕим кистэлэҥин сымыйанан ырбайар мөссүөммэр саһыарарым. Хаһан тапталбар билиниэхпин оҥорон көрөрүм. Бииргэ сылдьарбыт, күүлэйдиирбит өссө элбээбитэ, доҕоттордорбут кыттыспыттара. Кимнээх эрэ биһигиннээҕэр түргэнник билсиһэннэр, тапталларыгар билинэн дьолломмуттара, биһиги эрэ… Туох эрэ тиийбэт этэ. Эттэххэ сатанар.

Үҥкүү киэһэтэ, бытаан музыка. Бары куотар кэриэтэ дьигиһитэн үҥкүүлүү сылдьыбыт дьон түөрт эркин тула тарҕаһыахча хаамтылар. Онтон иккилии, кыыстаах уол пааралар тахсан үҥкүүлээн барбыттара. Мин да туора туттан турар санаам суоҕа, Гамманы тиийэн ыҥырдым. Кып-кыра уҥуохтаах кыыс моойбуттан сөрөнөн, турар бэйэтэ санныбар сигэнэн үҥкүүлээбиппит. Ол да түгэҥҥэ күлэрин-үөрэрин мэлдьи илдьэ сылдьар кыыс, моойбуттан кууһан ылан, атаҕын көтөҕөн баран хачыалланар, хайыыр, быһата бэрт дьээбэлээхтик үҥкүүлүүрбүт. Мин хачыаллыан баҕарар кыыһы сэрэниин-сэрэнэн кууһаммын эргичиҥнээн барабын, мэйиибит эргийиэр диэри тохтообоппун. Дьэ онтон уоскуйан истэхпитинэ түгэн тутаммын уураабыппыттан бэйэм да соһуйбутум. Бастаан Гамма "туохпутуй ити?" диэбиттии соһуйбут хараҕынан көрбүтэ. Мин: "Эйигин ууруохпун баҕарабын", – диэн ботугураан эппитим. Гамма хос уоһа уунан, мичээрдиир хараҕынан көрөн кэбиспитэ…

Бу аата "сылдьабыт" диэн сыһыаҥҥа киирбиппит. Астыгыан, бэйэ-бэйэни көрсөр, бэйэ-бэйэни бүөбэйдэһэр, биир төбөтөөҕөр икки төбө ордугун дьэ бу курдук сыһыаҥҥа ордук күүскэ билэр эбиккин. Сири-дойдуну урут бэйэҕинэн кэрийэ сылдьаҥҥын тугу да бэлиэтии, ордугурҕуу көрбөт бэйэҥ, сиэттиһэ, кыыспынаан күүлэйдии сылдьан барытыгар иҥнэн, барыта бэрт дьиибэтик, атыннык көстөннөр соһуталлара. Оннук да эбит, кини көрөрүн мин көрбөт этим, мин көрөрбүн кини аахайбатах буолара… Биһиги дьоллоох этибит.

Кэлин, биһигини биир киһи курдук көрөр буолбуттара. Ханна Гамма, онно мин. Эбэтэр миэхэ аадырыстаатахтарына, Гамма эмиэ онно сыһыаннаах. Ол эрээри үөрэнэр дьон быһыытынан, эбэтэр мин акаарыбар, ыал буолан бур-бур буруо таһаарынар туһунан толкуй да суоҕа. Санаабар, мэлдьи бу курдук дьоллоохтук сылдьыахпыт буолуо, доҕотторбут быыстарыгар, кинилэрдиин бииргэ…

Суох, биһиги дьолбутун ымсыырбыттара, биһиги дьолбутун алдьаппыттара, былдьаабыттара. Миигиттэн. Бэйэм буруйум онно да элбэҕэ этэ диэн билигин кэлэн саныыбын, ол эрэн билигин даҕаны иккиэммититтэн тутулуктаах этэ диэн быһаарабын. Доҕорум баара. Андрей. Мэлдьи да ымсыырар курдуга, аһара да силинэн силбиэтэммэтэр, "эһиги дьоллооххутун көрө-көрө киһи астынар" диирэ хатыланааччы. Биһиги мэлдьи да туспа барбат эбиппит, оннук айылаах, этэргэ дылы, актыбыыс, общественник буоламмыт дуу, иллэҥ кэммитин барытын доҕотторбутун кытта бииргэ атаарарбыт. Киинэ буоллун киинэнэн, шашлыктыы, көннөрү да күүлэй тэбэ… Сырыы аайы сыллаһар-уураһар уххаммыт да уоскуйбута, мин Гамманы доҕоттордорбут быыстарыгар, бэйэтин да санааларын быыстарыгар да сүтэрэн эрэрбин сэрэйбитим. Мин этэрбин улахаҥҥа уурбат буолбута, көҥдөйдүү истэр курдуга, аахайбат этэ. "Туох буоллуҥ, Гамма?" – диэн хаайан тураммын хараҕын тобулуччу көрөрүм да, Гамма буруйдаах оҕо хараҕа куотарын курдук туора-маара сүүрэккэлиирэ, уонна "туох да буолбатым, эн дии, эн тугу кэбилэнэҕин?" диирэ. Ис киирбэхтик, умсугутуулаахтык да уураһарбыт суох курдуга. Туораттан көрдөххө, мин туох да төрүөтэ суох күнүүлүүр эрэ эбиппин, күнүүлүүр санаабар, ордук сыһыаммытын буортулуур курдугум.

Спартакиада этэ дуу, олимпиада этэ дуу, биһиги икки аҥыы арахсар кэммит тигинээн кэлбитэ. Син өр буолбуппут, ый аҥаарын кэриҥэ. Күрэхтэһэрбит быыһыгар сибээстэһэ сатыырым да, элбэх араас төрүөттэртэн Гамманы кытта кыайан кэпсэппэт буолан тахсан иһиллэрэ. Букатын сүтэрдим, былдьаттым дии санаабытым. Ол эрээри, ким? Ким кинини иирдибитэ буолуой диэн толкуй өйбүн сүүйэрэ. Хайдах буолуохпун, тугу гыныахпын саныырым. Санаабар, дьоллоохтор очуостарыгар турар киһини ким эрэ кэнниттэн кэлэн тиэрэ анньан, сүр үрдүктэн куҥ сиргэ илдьи түспүт курдукпун. Тулалыыр эйгэм биллэрдии боруорбута, хас биирдии күлүккэ куһаҕан санаалар элэҥнэһэллэрин курдук, өрүүтүн аттыбынан миигин сырса сылдьаллара.

Төннөр күнүм тирээн кэлбитэ. Гамма билэрэ, хоско кэтэһэн олороро. Сол да мэлдьи үөрэ-көтө сылдьар мичээрин сирэйиттэн ыһыктыбатах этэ, утах куттан баран, остуол нөҥүө түннүгү одуулаһан олороро.

– Оо, сэгэттэйим кэтэһэн олорор дуу? Аҕынным дии, – сыбыс-сымыйанан тугу да билбэт, үөйбэт курдук туттан саҥарбыппын билбэккэ да хааллым.

– Ээ, чэ, бүт эрэ, этэрдээхпин, – Гамма уоһуттан тоҥуй тыллар тоһугураан түстүлэр.

– Этиий оттон… – өссө да кэлбит үөрүүм уххана уоскуйа илик киһи саҥата тахсар.

«Иһит», – диэтэ Гамма, уонна өй-мэй буола сылдьарбын сэрэйэн, туран миэхэ тиийэн кэллэ, уолуктуур кэриэтэ тутан ылла, уонна:

– Доҕор быһыытынан наһаа үчүгэй киһигин, быраат да курдук чугас киһигин диэтэхпинэ боруога суох. Ол эрээри өйдөөрүүй, сөбүлээбэппин эйигин мин, эбит… Бастаан, үөрэниэм, сылдьыам, таптыам диэн дии санаабытым… Оннук кыайан сатаммата, атыны сөбүлүү көрдүм… – чахчы, кыһалҕаттан кураанах харахтарынан көрө-көрө саҥара турарын сэрэйбитим.

Иэдэһин таһыйар санаалар киирэн испиттэрэ да, саха киһи сиэринэн түргэнник оргуйар итии хааным суох, туттунан тугу да этиэхпин билбэккэ турбутум. Ол эрээри эрдэттэн өйбөр ырыҥалыы сылдьыбыт ыйытыыбын: "Кимий?" – диэни эрэ быктарбытым. Өссө салгыы тугу эрэ этиэҕин, ситэри уоскутуоҕун быһа бэрдэрбит курдук буолла да: "Чэ, ол бэйэм туспа… дьыалам. Билэ сатаама…" – диэбитинэн куотардыы тахсан барбыта.

Мин туран хаалбытым. Элбэҕи тугу толкуйдуом, санаарҕыам баарай, "Бүттэхпит ити…" хоргутар хоһоон тылларын курдук хатылана-хатылана хараарбыт олохпун аалан барбыттара. Арыгы үрдүгэр түһүөхпүн, эр киһи быһыытынан ким буоларын биллэхпинэ сатанар диэн күүстээх санаа ыга тутар. Күнүүһүт буоларбын онно биллим этэ быһыылаах. Төһө да сир уорҕатыгар быраҕылыннарбын, миигин тиэрэ анньыбыт киһини кэһэтэн, төнүннэххэ табыллар диэбит курдук быстах санаа өйбүн сүүйэр.

Биир күн ааһар, иккис күн ааһар. Бокуонньук хаама сылдьарын курдук көрөллөр миигин, "тыыннаах хаалара дуу, тулуһара дуу…" диэбит аһыммыт харахтар быраҕыллан ыла-ыла үөрэхпит укулаатыгар саһаллар. Бэйэм саһаммын Гамманы көрүөхпүн баҕарбытым да, биһиги икки ыккардыбытыгар туох да иитэ-саҕата биллибэт уп-уһуун муоста тутуллубутун курдуга, ону туоруохпар диэри тулалыыр дьоммун барыларын туора анньыталыах айылаах. Суох, Гамманы көрөр да, көрсөр да кыаҕым суоҕа. Миигин уоскутаары буолуо, доҕор буолар сиэринэн доҕотторум күүлэйдии ыҥыраллара, киинэҕэ, көннөрү ырыа истэ…

Арай Андрей: "Гамматтан кэллим, барыах, пивката иһиэх…" – диэбитигэр хамаҕаттык сөбүлэстим. Ол барнай стойкаҕа туран эттэ Андрей:

– Биһиги доҕордууларбыт буолбат дуо? Ол иһин да буолуо, иккиэн биир кыыһы сөбүлүү көрдөхпүт. Эн да кимиэхэ да кэпсээбэт этиҥ, мин да кимиэхэ да эппэтэҕим. Оттон эн, миигиттэн сытыы-хотуу буолаҥҥын, миигиттэн быһа түһэн кинилиин билсиспитиҥ, чугаһыспыккыт, сылдьыбыккыт. Миэхэ ыарахан этэ. Ол эрээри, дьоллоох буоллаххытына, дьоллоох эрэ буолуҥ диэн харахпын быһа симэрим… Онтон ыар санаабын өр тута сылдьар кыаҕым суох буолан, баар тапталым тылын барытын холбоон, Гаммаҕа билинии суругун ыыппытым. Арай Гамма бэйэтэ хоруй суруйбута: "Тапталбын быһаарына иликпин", – диэн… Эн да күнүүһүтүҥ хаана оонньоон, Гамманы дьоллуохтуоҕар буолуох эрэйдиир курдугуҥ, эрэйдиир этиҥ, мин харахпар оннук көстөрө, эн эрэ тапталгынан хайдах сылдьыаххытый, сатаммат диэммин Гамманы былдьаан ыларга соруммутум…

Сир уорҕатыгар тимирдэн баран, аны тиийэн кэлэн сыппах быһаҕынан сүрэхпин тиниктиирин тулуйумуна сутуругум көтөҕүллэн тахсыбыта да саҥаны хам баттыы Андрей диэки түспүтэ. Чөкөччү хомуллан сытынан кэбиспит Андрейга: "Дьоллоох буол!" – эрэ диэбитим. Тыл уонна тахсыбатаҕа. Санаабар, бырастыы гыммытым. Бэйэм эрэ умнуохпун наада этэ. Умуннум да быһыылааҕа…

Сыл-хонук ааһан испитэ. Билигин да ааһа турар. Ол эрээри ол сылдьыбыт эдэр кэмнэриҥ быыл буолан суураллан куйаарга көппөтөхтөрө чуолкай, өйбөр тутаммын, туох эрэ ыарахан хаппахтаах холбукаҕа угуллубутун курдук, кистии-саба санаталаан эрэ ыларым. Доҕотторум – бааллар. Кэм-кэм Андрейы да кытта, урукку үөлэннээхтэрбин да кытта сибээспин бүтүн бэйэтин быспакка билсэ турабыт. Ол тухары Андрейдаах Гамма олохторун иһиттэҕим дии, сатамматахтара, оҕоломмут буолуохтаахтар да, сатаспаккалар арахсыбыт сурахтаахтара. Мин туора дьон сонунун курдук истэн эрэ кэбиспит курдугум да, урукку бааһым онно хоҥнон, тоҕо эрэ ис-испиттэн үөрбүтүм эрэ: "Арахсыбыттара ордук. Чугас доҕоругар таҥнарар саҕа куһаҕан суоҕа буолуохтаах", – диирим. Ол онтон эмиэ бэйэбин кэрбинэрим: "Акаары, тоҕо инньэ дии саныыгын! Дьон олоҕор бэйэҥ орооһор сүр куһаҕан киһи эбиппин буолбаат!". Сол да умна иликпин диэн кэрбэнэ-кэрбэнэ умна сатыыр аакка барарым.

Үлэбитинэн куоракка командировкалаатылар. Кэргэнэ суох буолан тэрилтэбит кэрийэрдээх дьыалатыгар ордук мин сылдьабын быһыылаах, уоннааҕылар дьиэттэн-уоттан, хаһаайыстыбаттан тутуллар курдуктара. Төһө да куоракка дьоннордооҕум иһин, соҕотох олорорго үөрэммит киһи олус мэһэйдэтэр буоламмын гостиницалары булааччыбын.

Дьыала быһаарсыахтаах сирим таһыгар гостиница аһыллыбытын истэммин онно тиийдим. Көрүдүөргэ биир кыыс наушникка ырыа истэ-истэ муостаны сото сылдьар. Хааман иһэрим тухары ойоҕоһуттан эрэ көрөбүн, эмиэ күлэ-үөрэ мичээрдиирэ, ыллаһар кэриэтэ уоһун хамсатара Гамманы санатта, эмиэ харахпын араарбакка чугаһаан истим. Балачча чугаһаабытым, тас дьүһүнэ халыс да халбырыйбатах, мөссүөнэ да төрүт уларыйбатах Гамма чоҕулуччу көрөн кэбистэ. Эдэр сааһым саһа сылдьыбыт иэйиилэрэ быгыахча буолан, кытара да сыстым быһыылаах, долгуйуубуттан.

– Дорообуо! Хас сыл, хас үйэ! Көрсүбэтэхпит ырааппытыыын… – саҥарар манерата биллэ куоратымсыйбыт эрээри сол да бэтиэхэлээх, көрүөдьүөстээх саҥатын иһиттим.

– Оо! Гамма… Хайа… – соһуйан хаалан тылбыттан матан турдум.

– Дьэ бу, Гаммабын. Биллиҥ дии, хата. Эйигин киһини билбэт улахан тойон буолбут диэбиттэрэ, дьэ кэпсээ, үлэ-хамнас, сонун-нуомас… – дьэ бу сибилигин көрүдүөр ортотугар суруналыыс курдук сананан, швабралаах эрэ да буоллар, күнү да быһа истэн туруох айылаах бэлэм мичийэн кэбистэ.

– Оттон… Барыта кэминэн… Кэпсээтэххэ бүгүн-сарсын бүппэт буоллаҕа кэпсээним…

– Ээ, бээ даҕаны, бассаап баар диэбиттэрэ ээ, төлөппүөннээҕиҥ буолаарай? Нүөмэргин хаалларыый, ханна да сырыттаргын сибээстэһиэхпит буоллаҕа, – диэбитэ аны Гамма, чахчы көрүдүөр ортото сэлэһэ турдахпытый, куоттара иликкэ нүөмэрин ылан хаалыахха диэбиттии.

"Дьэ, мантан инньэ билсэр буолуохпут…" диэбит бастакы саҥатын санаан кэлбитим. Эс, ама, хоһуттан билсиһэн барыахпыт дуо? Туох буолан Гамма киһинэн интэриэһиргээтиҥ? Эмиэ эдэр сүрэҕим ыйытыктара эмэнньийбит сааспын буулаабыттара.

Киэһэтин, үлэ дьыалата, түбүгэ эрдэ бүтэн, гостиницаҕа хааллан хаалыахпын саараан, тугу гыммыт киһи дии сылдьан, Гамманы саныы биэрбитим. "Ханна эмэ да, остолобуойга бииргэ сэлэһэ таарыйа чэй иһиэх эрэ", – диэбитим. "Ээ бэрт, үөрүүнү кытта", – диэтэ антах чуопчаарбыт куолас. "Суох! Уруккуну тугу да хостообоппут!" – диэн бэйэм дууһабын бирикээстиибин да, ону истиэ баара дуо, сүрэҕим уһуктан ньүөлүйэ тэбэр курдуга…

"Чэ, кэпсээ…" – диибин, үс араас бүлүүдэ үлүгэрин иннибэр уурунан сиэх айылаах оҥостон олорон. Урут мин билэр позитивнай көрүүлээх оптимист кыыһым оптимист дьахтар эрэ буолбут – кини кэпсиирэ эчи үчүгэйин, оннооҕор үөрэҕин ситэри үөрэммэтэҕэ, оҕонньорун кытта арахсыбыта, оҕотун соҕотох иитэрэ, буолар-буолбат үс үлэҕэ сүүрэ сылдьан үлэлиирэ киниэхэ барыта туһалааҕа олоҕу сыаналыырын туоһулуура. "Киэһэ аайы, сылайдарбын да, эһиннэрбин да, уолбун сүүһүттэн сыллаан ыллахпына, толору дьоллоохтук сананабын…" – диирэ.

Миигинниин эрдэҕинэ, уураһа турдаҕына, "мин саҕа толору дьоллоох суох…" диирэ бу иһиллэргэ дылы гынна, уонна ол дии туран тоҕо Андрейга "тапталбын быһаарына иликпин" диэн суруйбутай, албыннаабыта ээ миигин. Оттон билигин? Бэйэтин албыннанар дуо? "Сымыйалаама!" – диэн сирэйгэ анньар быдьар тылбынан хаста да саҥарталыахпын баҕарбытым да, оттомурбут уохпар туттунан, сөбүлэһэрдии ымманыйа-ымманыйа аһылыкпын ыйыста олорбутум.

Кэпсэтэрбит миэхэ тиийдэ. Кэмниэ-кэнэҕэс. Үлэлии сылдьабын, кэргэннэнэ иликпин, бээ, тохтоорууй, түөрт уоммут да буола илик дии, өссө да сэнэхпин.

Кэпсиирим тухары ууллубут нарын харахтара таптыырдыы көрөр курдуктара, аахайбат буола сатыырым да, магниттыы тардан ыла тураллара. "Уруккуҥ курдуккун. Сол да бэйэҕиттэн үрдүгү ойор эрэлгин ыһыкта иликкин, сыал-сорук бөҕөтө…" диэн кэбиспитигэр: "Суох, оттон, ситиһэрбин син ситистим ини…" – диэн, эдэр кэмнэрбиттэн түспэтийбит сиэринэн эппиэттэн куотунабын.

Бириэмэ да ыраатарыгар барбыта, остуол да аһылыга бүппүтэ, туохтан эрэ ыксаабыт санаабар, кэпсэтиибитин түмүктээн кэбиспиппит. "Ситэри сэлэспэтибит дии… Чэ хаһан эмэ…" – диэн эмиэ эрэннэриини биллибэт куйаар кэрдииһигэр бырахпыппыт.

Куоракка сүгүн сылдьыам дуо, үс сүүс тыһыынча киһи бу куоракка батан олорор дииллэр даҕаны, биир эрэ киһи бу куоракка баар курдуга. Ханна да сырыттарбын, кинилиин чэйдээбит остолобуойум аана угуйара, сүрэҕим аттыгар сылдьар төлөппүөнүм күөттэнэрэ. Куоракка хонуох бүтэһик күммэр, аны бириэмэ төһө да ыгымын иһин, бэйэм ис санаабыттан Гаммалыын чэйдиэхпин баҕарбытым. Кинитэ суох олоҕу олорорго үөрэммитим диэрибин. Тоҕо ону этиэхтээхпин сүрэҕим эрэ бэйэтэ билэр. Баҕар, эдэр сылдьан сиргэ тэпсиллибитин иэстэһиитэ буолуо. Кэпсэтиибит, ол эрээри, Андрейдан саҕаламмыта…

– Оо, олохпун төнүннэрэрим буоллар! Бу курдук тойон кэргэнэ буолан олоруох эбиппин! – диэтэ Гамма бэрт чэпчэкитик санаатыгар күлэн ылар.

– Буолуо. Ол эрээри сүрэх талбытын олох төннөрбөт эрэдээгэ… Син биир Андрейга барыаҥ эбитэ буолуо.

– Тоҕо? Мин иккиэҥҥитин сөбүлүүр этим. Эн куттаан, кыыһыран, күнүүлээн тахсарыҥ дии…

– Эс! Чэ, билбэтиим, – тапталым күүһүгэр, баҕар, чахчы, тугу да бэлиэтии көрбөтөҕүм буолуо.

– Куттанар этим эйигиттэн. Элбэҕи эрэннэрэр, сүүрүүлээх-көтүүлээх киһи кэннигэр күлүк буолан хаалыам диэн куттанарым…

Эппит тыллара миигин өр устуупарга олордубуттара. Төттөрүтүн, күлүк буолан мин хаалан хаалбытым буолбатах дуо? Туох баар инники эрэлбин быһа сотон, баҕа санааларбын киэр кыйдаан, үөрэхпин эрэ бүтэрэ охсубут киһи диэн, бүтэрээт да дойдубар төннүбэттии үлэлии күрэммитим. Билигин даҕаны таптал диэни умнан, олох сыалын үлэҕэ эрэ көрөн олордоҕум бу дии.

– Чэ, билбэтиим, Гамма… Былыргыны былыт саппыта. Эйиэхэ этээри гыммытым ээ. Баҕар, тоҕо кэргэнэ суох баҕайыный диэн чүөчэ сиэринэн ырыҥалаан көрбүтүҥ буолуо. Ону эн сатамматах тапталтан диэн бэйэҕин буруйданыма, эмиэ да буоларын курдук уоскута сатаама. Көстөр, көстөр – киһини аһыммыттыы көрөҕүн. Эр киһи быһыытынан ыырдаммыт киһибин, бэйэм талымас-элэмэс буолан бу маннык олохтоохпун, – сымыйалыахтаахпын дууһам тулуйар, эрээри, сүрэҕим тулуйумуна туура көтөн тахсыах курдук. – Урут да бырастыы гыммытым, билигин да кыһаммаппын, биһиги туспа-туора дьон буолбуппут ыраатта буолбаат…

Гамма хараҕа кытаран уута тахсыахча кыараабыта.

– Мин… баҕар… барытын тулуйар аналым буоллаҕа… Бил, ол эрээри! Андрей арыгы истэҕин аайы эйиэхэ күнүүлээн таһыйара!

– Арахсыбыккыт да сөп эбит… Бырастыы гын, өр сылларга илдьэ сылдьыбыт ыар санаабын эттим, эйиэхэ кыыһырбаппын, толору дьоллоохпун диэбитиҥ дии, салгыы дьоллоохтук олоруоххун баҕарабын!

– Дьоллонуохпун баҕарар буоллаххына, билсэ туруох… – туох эрэ киэҥ куйаартан эрэл кыымын булан ылыам диэбиттии ыйытара.

– Суох, Гамма, билсимэ, нүөмэрбин соттор. Оспут бааһы кымаахтаама.

Иэс кэриэспин толордум эрээри, чэпчээбэтим. Төттөрүтүн өссө ытыах курдукпун. Чэ, ити бүгүн эрэ. Сүрэх уоскуйуо, кэм-кэрдии үтүөрдүө. Гамма да миигин умнар ини.

Гамма – эн өйдөбүнньүккүн. Эн эдэр сааһым нарын, истиҥ тапталын бэлиэтэ таба муоһунан оҥоһуллубут статуэтката, остуоруйа фарфоровай куукулата буолан, мин олохпор миэстэ булан ууруллубутуҥ…

Дьол

Ити паромҥа этэ. Күһүн. Туманнаах, сарсыардааҥҥы чуумпу өрүс нууралын долгута паром бастакы сырыытын Сунтаартан Устьеҕа туораан иһэрэ.

Устье кытылыгар тиксибитэ, трап түспүтэ. Нүөмэрдэрэ үдүк-бадык көстөр, кыһыл эрэ уоттара унаарар массыыналар кыратык хаһыытаан, чуумпутук орулаан үөһээ дабайа турдулар.

Биир киһи Устье үрдүттэн түһэн, тумаҥҥа буруо эбэн табах уобуулаах паромҥа киирэн туруммута. Туох да көстүбэт эрээри, кини ырааҕы тобулу көрөн турар курдуга. Бадараан буолбут хара бачыыҥката сарсыардааҥы тоҥ буору тобуйбатаҕа чахчы, ол аата кини бэйэтин көрүммэтэҕэ ырааппыт, бадаҕа. Онто да суох бэйэтигэр барсыбат, клоун иилиниэн сөптөөх таҥаһын кэтэ сылдьара ону туоһулуура.

Чахчы, сатамматах көстүү. Клоун, туман, паром. Ол эрээри кини клоун буолбатах этэ дии. Нэдиэлэ анараа өттүгэр кини Сунтаарга арыый киһи курдук моссуоннанан олорбута .

Ира. Кини олоҕо – таптыыр кыыһа Ира диэн талба талааннаах, мэлдьи үөрэ-көтө сылдьар, үчүгэй эрэ өрүттэрдээх кэрэ аҥаардартан биирдэстэрэ. Билигин ити туһунан санаалар бу туман быыһыгар былдьаһа куоттулар, сүттүлэр. Эбиитин уол Ира туһунан саныыр кыаҕа суох. Бэҕэһээ аҕай кини киһини алҕас кырбаан кэбиһэн, хайдах буолбут киһи диэн улахан толкуйга түһэ сылдьар. Ол киһитэ балыыһаҕа киирбитэ, сураҕа, билигин ыарахан туруктаах сытар үһү. Кини бүгүн ол киһини баран көрсүөн баҕарар. Уонна тугу гыммыт киһи, Сунтаарга уонна тугу да гынарым суох. Ама, Ираҕа бара сылдьыа диэтэххит дуу? Суох ини.

Ити курдук санаата хойуоста турдаҕына Устьеттан чуумпутук иһиирэн иномарка массыына ойутан киирбитэ. Уол соһуйан эмискэччи туораатааҕа буолан өрүскэ кэннинэн тиэрэ түһэ сыста. Иномарка түннүгүн аһан дьиикэй сирэйдээх дьиибэ уолаттар кинини одууласпыттара. Доргуйа тыаһыы сылдьар ырыаларын кытта табах буруота оргуйан тахсыбыта. Кэнники ааны аһан билэр киһитэ, урукку биир кылааһынньыга Киэсик тахсан кэлбитэ. Куоканы көрөөт билбит быһыылаах, илиитин өрө тутан айхаллыы көрсүбүтэ. Куустуһа түһээт, көхсүлэрин тапсайсыспыттара.

Киэсик кэпсээнэ элбэх буолан биэрдэ. Били оскуола эрдэхтэриттэн эрийсибит Оксана диэн кыыһын кытта холбоһон олорбуттара иккис сылыгар барбыт үһү, онто иккис оҕотун төрөөрү роддомҥа киирбит, уонна бу бэҕэһээ киэһэ уол оҕону төрөппүт. Бэрт буолбатах дуо? Бэрт эрэ диэнинэн муҥурдаммат, дьол, дьол буоллаҕа. Оо, дьэ Киэсик, дьоллоох да киһигин, оттон мин… Улаханы кэпсиэҕи баҕарыллыбат эрээри, бэҕэһээ кыыһырбычча биир билбэт киһибин охсуолаан кэбиһэн балыыһаҕа киллэрбиппин. Онтукабын кэпсэтээри бу тахсан истэҕим. Милииссийэҕэ үҥсүбэт ини, туох эмэ диэн ааттаһан көрүллүө. Онтон, этэр буоллаҕына эттин ээ. Билигин миэхэ ол улахан оруолу оонньообот буолла, хаайыыга да сытан тахсыллыа, туома, ханна да барар сир суох. Суолум ол эрэ буолахтаатаҕа.

«Бу да киһи саҥарар тылын тоҕо быдьарай? Ама, киһини оҕустаҕыҥ аайы оннук ыраах сири була охсубатыҥ буолуо ээ, үчүгэй өттүн санаа. Баран, хата, ол, үчүгэйдик кэпсэт. Миигин дьоллоох диир буоллаххына, мин дьолбуттан бэрсиэхпин сөп. Ыл, уҥа илиибин икки илиигинэн дорооболоһордуу ыга тут. Оччоҕуна мин дьолбуттан добуоччаны бэриһиннэриэҕиҥ. Хайа-а, бу тоҕо күллүҥ? Оонньуута суох этэбин, олус туһалыаҕа. Мин эмиэ эн курдук икки сыл анараа өттүгэр «дьоло суохпун» диэн ытамньыйа сырыттахпына, биир дьоллоох киһи мин эппитим курдук тылланан дорооболоһон ааспытын кэннэ Оксана миигин бэйэтэ сырсан барбыта. Ол дьол буолбатах дуо?».

Куока кырбаабыт киһитин буолбакка Иратын саныы түспүтэ. Баай ыал кыыһа ама кинини сырса сылдьан таптаатаҕай? Онтон салгыы, чахчы ити кэпсиир дьолун ыллаҕына, ол дьолун хайдах быһаарыаҕын өйдөөбөтө. Ол аата баай-талым олох, сураҕырыы-аатырыы эбэтэр таптал, дьиэ-уот тэриниитэ дуу? Ол кэмҥэ тиийдэҕинэ дьоллоохпун диэн кэннибин эргиллэн көрүөм дуо? Эбэтэр дьолу була илик аатыран өссө байаары, аатыраары куһаҕан суолланан хааларым дуу? Киэсик тугу эрэ булкуйар. Чэ, буоллун, баҕар, кини курдук икки сылынан дьоллоохпун диэн сананыам дии…

Куока добуочча элбэх сөкүүндэ туттунна, онтон бэлэм турар илиини икки ытыһынан ыга кууста. Киэсик уҥа илиитин биэс тарбаҕыттан, сырдык чаҕылыйа сылдьар сырдык уот сүүрээнэ Куока илиитин устун сыҕарыйан түөһүгэр түһэн иҥмит курдуга. Тыын былдьаһар курдук ылынарыылаахтык өрө тыыммыта. Сибиэһэй салгын тыҥатыгар киирэн, оруобуна хап-хара дьиэҕэ улахан түннүгү аспыт курдук сырдыы түспүтэ, ырааһыра быһыытыйбыта. Өрө тыынарын сөбүлээн, доҕорун кытта кэпсэтэ барбакка киэр хайыһан, өрүс диэки сирэйдэнэн туран халлааҥҥа көтүөх курдук туттан турбута.

Паром кинини өр туруорбатаҕа, былыр үйэҕэ Сунтаар кытылын булан трабын түһэрбит этэ. Оннооҕор доҕоро Киэсик массыынатыгар көстүбэккэ киирэн паромтан тахсан эрэллэрэ. Роддом икки балыыһа икки чугасыһаллар, аарааҥҥа диэри барсыам дии санаабыта, көрдөрөн туран куоттахтара ити. «Чэ, буоллун даҕаны, ол оннугар дьоллоох буоллаҕым», – дии-дии кыһыйбыт санаатын хам баттыы табах уматтан тахсан бара турбута. Ол курдук туман кини табаҕын буруотун сырсан ойуурга киирэн суураллан хаалбыта, күммүт чаҕылыччы тыган Сунтаарга биир үтүө күһүҥҥү күн үүммүтэ.

***

Куока былыр үйэҕэ дьиэтигэр кэлбит, хоһугар киирэн уп-улахан сиэркилэтин иннигэр олорон бэйэтин дууһатын кытта кэпсэтэр.

Туораттан көрдөххө, туох иирээкитэй диэххит. Ол эрээри, бэйэҕит да санааҕыт буккуллар кэмигэр тугу гыныаххытын билбэккэ, син биир кыайан эппиэттээбэт боппуруоскутун бэйэҕитин көрүнэр сиэркилэҕититтэн ыйытыаххыт турдаҕа. Ону дууһаны кытта кэпсэтии дэнэр. Ол эрэн бүгүн Куокаҕа хоруй суох. Кини хараҕа аһыллан кэлэн тугу да кэпсиэн баҕарбат, оннук айылаах уларыйыы сирэй-харах да өттүгэр бэлиэтэммэт.

Куока устуулун эргитэн остуолун диэки хайыста, остуол үрдүгэр турар фоторамкаҕа баар Ира хаартыскатын ылан одуулуу, көрө, имэрийэ олордо.

Кини убайын батыһан Сунтаарга үлэлии киирбитэ. Убайын хотуна, аатырбыт-сураҕырбыт «Никитична – железная леди» диир чүөчэлэрэ, Куоканы көрөн үчүгэй кулут буолсу диэн үлэҕэ ылбыта. Чахчы, Куока чаҕар курдук үлэлээбитэ. Үлэтэ үтүө түмүктээҕин иһин Куоканы үлэ үрдүк дуоһунаһыгар чугаһатан испитэ. Никитична биир устудьуон кыыстаах этэ. Ол кыыһа практикатыгар кэлбитигэр Москубаҕа командировкаҕа Куокалыын иккиэннэрин эрэ ыыппыта. Бэйэлэрин иһигэр Ирина Августиновна, Николай Степанович дэһэ сылдьар дьон Москубаҕа тиийэн, эн-мин дэсиһэн, Ира, Ируля, Коля-Куокус буолсан хаалбыттара. Биллэр дьыала – романтика. Ханнык эрэ дуогабардаһыахтаах киһилэрэ кэлиэхтээҕин кэтэһэн үс күн таах Москубаны кэрийбиттэрэ. Ону дьоллоох кэмнэр этэ диэҕи, чахчы оннук этэ, харчы баар буоллаҕына, дьол илэ бэйэтинэн кэлэрэ, оттон таптал, хомойуох иһин, эмиэ.

Конец ознакомительного фрагмента.

Текст предоставлен ООО «Литрес».

Прочитайте эту книгу целиком, купив полную легальную версию на Литрес.

Безопасно оплатить книгу можно банковской картой Visa, MasterCard, Maestro, со счета мобильного телефона, с платежного терминала, в салоне МТС или Связной, через PayPal, WebMoney, Яндекс.Деньги, QIWI Кошелек, бонусными картами или другим удобным Вам способом.